Hospital diarah guna baricitinib rawat pesakit Covid-19

Kementerian Kesihatan (KKM) sudah mengarahkan semua hospital supaya menggunakan ubat baricitinib bagi merawat pesakit Covid-19 dan mencegah peningkatan risiko kesihatan yang lebih meruncing.

Menteri Kesaihatan Datuk Seri Dr Adham Baba berkata ubat antiviral dan antiradang itu berupaya merawat pesakit dan mengelak mereka daripada beralih kepada kategori yang lebih teruk.

Katanya Ketua Pengarah Kesihatan, Tan Sri Dr Noor Hisham Abdullah sudah memaklumkan kepada semua hospital untuk menggunakan ubat berkenaan dan peruntukan untuk memperolehnya sudah dimaklumkan oleh Ketua Setiausaha KKM, Datuk Mohd Shafiq Abdullah.

“Kita mempercepatkan penggunaan ubat ini kerana kita yakin keberkesanannya dapat mencegah peningkatan risiko pesakit kepada kategori yang lebih teruk seperti dari kategori empat kepada lima,” katanya pada sidang media khas KKM, hari ini.

Beliau berkata KKM menggunakan formulasi ubat itu berikutan maklumat peningkatan atau peralihan pesakit kategori satu kepada keadaan kesihatan lebih meruncing, iaitu kategori tiga hingga lima adalah sangat dinamik.

Katanya, kadar pemberian kepada individu positif Covid-19 adalah dua hingga empat miligram (mg), dengan KKM sentiasa memantau dan mewajibkan pesakit membuat penilaian kesihatan kendiri menerusi aplikasi MySejahtera.

Sebelum ini, Presiden Persatuan Farmasi Malaysia (MPS), Amrahi Buang, berkata ubat Baricinab bersama-sama dengan remdesivir terbukti berkesan untuk merawat pesakit Covid-19 di hospital, berdasarkan hasil kajian di luar negara.

“Di Jepun, kerajaannya sudah meluluskan penggunaan ubat artritis reumatoid ‘baricitinib’ dalam rawatan jenis baru Covid-19. Kerajaan Jepun setakat ini juga meluluskan ubat ‘remdesivir’ dan ‘steroid dexamethasone’ dalam rawatan Covid-19. Ubat ini juga diluluskan Pentadbiran Makanan dan Ubat-Ubatan (FDA) Amerika Syarikat (AS) untuk kegunaan kecemasan.

“Ini ubat yang digunakan untuk penyakit artritis reumatoid yang dihasilkan oleh Amerika Eli Lily. Di AS, ubat baricitinib sudah disetujui untuk digunakan sebagai tambahan kepada ubat anti-virus ‘Remdesivir’ dalam rawatan pesakit Covid-19 yang memerlukan suplemen oksigen,” katanya

Penggunaan formulasi ubat itu berupaya memanfaatkan pesakit bagi kategori tiga supaya tidak terjerumus menjadi kategori empat dan lima yang mungkin boleh membawa maut.

Baricitinib adalah satu ubat oral yang berfungsi sebagai pencegah atau inhibitor untuk janus kinases satu dan dua (JAK1/2) dan mempunyai aktviti-aktiviti anti-keradangan, ‘immunomodulation’ dan antineopolastik.


Dua perkara dalam RUU Larangan Tukar Parti akan diperhalusi semula

Jemaah Menteri membangkitkan dua perkara berhubung Rang Undang-undang (RUU) Larangan Ahli Dewan Rakyat Bertukar Parti agar diperincikan dan diperhalusi semula oleh Jawatankuasa Pilihan Khas selepas dibentangkan pada mesyuarat Kabinet semalam.

Menteri di Jabatan Perdana Menteri (Undang-Undang dan Parlimen) Datuk Seri Dr Wan Junaidi Tuanku Jaafar berkata Peguam Negara Tan Sri Idrus Harun telah memberi penjelasan kepada Jemaah Menteri berkaitan pindaan perlembagaan itu dan Jemaah Menteri tiada bantahan terhadap draf yang dicadangkan Jawatankuasa Pilihan Khas Parlimen, lapor Bernama.

“Walau bagaimanapun, Jemaah Menteri membangkitkan dua perkara agar diperincikan dan diperhalusi semula oleh Jawatankuasa Pilihan Khas,” kata Wan Junaidi dalam satu kenyataan hari ini, tanpa mendedahkan butiran mengenai perkara yang dibangkitkan.

Menurutnya, mengikut Peraturan 85 Peraturan Majlis Mesyuarat Dewan Rakyat, maklumat berhubung Jawatankuasa Pilihan Khas tidak boleh didedahkan kepada umum kerana ia masih dalam perbincangan di peringkat Jawatankuasa Pilihan Khas Parlimen.

Memaklumkan bahawa RUU itu secara keseluruhannya diambil maklum oleh Kabinet, Wan Junaidi berkata persoalan yang dibangkitkan Jemaah Menteri akan dibawa kepada Jawatankuasa Pilihan Khas Parlimen pada 7 Jun ini (2022) untuk diteliti, seterusnya memuktamatkan RUU tersebut.

Dilaporkan sebelum ini RUU Larangan Bertukar Parti dijangka dibentangkan seawal pertengahan Julai iaitu ketika Mesyuarat Kedua Dewan Rakyat Penggal Kelima bermula 18 Julai. Jika RUU itu dapat dibentang dan diluluskan pada sidang tersebut, ia boleh diwartakan seawal Januari tahun depan.


PAU 2023: Pemuda UMNO tetap tak jemput parti lain

Pemuda UMNO sebulat suara untuk tidak menjemput wakil mana-mana parti kerajaan perpaduan ke Perhimpunan Agung UMNO (PAU) 2023 sayap itu yang dijadualkan, minggu depan meskipun dinafikan Setiausaha Agung UMNO, Datuk Asyraf Wajdi Dusuki sebelum ini.

Ketuanya, Dr Muhamad Akmal Saleh menjelaskan soal keputusan yang dicapai itu melalui satu hantaran di Facebook, hari ini.

“Keputusan untuk tidak menjemput mana-mana parti ke perhimpunan Pemuda UMNO adalah keputusan diambil bersama oleh semua barisan exco dan ketua pemuda negeri.

“Diundi dan mendapat undian sebulat suara oleh semua exco dan ketua pemuda UMNO negeri,” katanya.

Menurutnya, ruang itu nanti akan digunakan untuk memperbetulkan segala isu dalaman yang wujud dalam kalangan ahli pemuda.

“Ini ruang untuk kita perjelas, meluah dan perbetulkan apa yang menjadi tanda tanya di kalangan adik beradik kita.

“Ini rumah kita. Kita nak jaga rumah kita. Nak betulkan dulu apa yang berlaku dalam rumah kita, sebelum nak jemput orang luar masuk dan duduk bersama kita,” katanya lagi.

Menerusi video yang turut dikongsi pada kenyataan itu, Akmal berkata persidangan sayap itu nanti merupakan ruang untuk Pemuda UMNO memperbaiki hubungan antara mereka.

“Sebab itu pada kali ini insya-Allah untuk persidangan kali ini Pemuda UMNO tidak akan menjemput mana-mana parti, sebab bagi saya pada kali ini adalah masa untuk kita perbaiki dahulu hubungan rumah kita.

“Adik-beradik kita ini ada yang rasa tidak puas hati, keliru. Sudahlah keliru dalam rumah kita, dijemput orang lain datang lagi bertambah keliru,” katanya.

Tambahnya, sekiranya hubungan antara Pemuda UMNO sudah pulih, tiada maslah untuk sayap itu mengajak parti sayap lain dalam kerajaan perpaduan bersama-sama dalam PAU tahun depan.

Sebelum ini, Asyraf Wajdi memaklumkan kesemua presiden parti komponen kerajaan perpaduan akan menghadiri PAU 2023.

Media turut melaporkan, Asyraf menafikan dakwaan bahawa Pemuda UMNO tidak menjemput rakan sayap parti lain di bawah kerajaan perpaduan.

“Biasanya sayap masing-masing akan ikut telunjuk cabang utama. Jadi, jika UMNO sendiri yang jemput parti-parti dalam kerajaan perpaduan maka mereka akan mengikutinya,” ujarnya.

PAU 2023 akan membuka tirai pada 7 hingga 10 Jun ini di Pusat Dagangan Dunia (WTC) Kuala Lumpur.


SPRM rakam percakapan tiga saksi isu tanah lapangan terbang Perak

Suruhanjaya Pencegahan Rasuah Malaysia (SPRM) Perak telah memanggil tiga saksi bagi membantu siasatan berhubung isu penjualan tanah pembinaan lapangan terbang antarabangsa di Seri Iskandar.

Pengarah SPRM Perak Datuk Mohd Fauzi Mohamad berkata individu-individu yang dirakam keterangan berkenaan adalah terdiri daripada pegawai Perbadanan Kemajuan Negeri Perak (PKNP) dan Kerajaan Negeri Perak.

“Setakat ini, tiada individu yang ditahan dan kajian terhadap dokumen yang diperoleh masih dijalankan untuk memangil saksi-saksi bagi membantu siasatan,” katanya memetik laporan Bernama hari ini.

Sebelum ini, Mohd Fauzi dilaporkan berkata pihaknya akan memanggil beberapa individu bagi membantu siasatan mulai minggu ini yang dilakukan susulan aduan rasmi diterima daripada Ahli Dewan Undangan Negeri (ADUN) Manjoi Datuk Asmuni Awi, pada 5 April lepas.

Menteri Besar Perak Datuk Seri Saarani Mohamad pula dilaporkan berkata tanah itu telah dijual kepada sebuah syarikat swasta semasa pentadbiran kerajaan Pakatan Harapan (PH), kerana ketika pemerintahan Barisan Nasional (BN), ia dirizabkan kepada PKNP bagi tujuan pembinaan lapangan terbang antarabangsa.

Sebelum ini, ADUN Aulong Nga Kor Ming semasa persidangan Dewan Undangan Negeri Perak mendakwa, cadangan pembinaan sebuah lapangan terbang antarabangsa di Seri Iskandar telah dijual tanpa kebenaran kerajaan negeri, dan berkata perkara itu adalah salah laku serius serta mahu pihak bertanggungjawab yang menjual tanah tersebut diheret ke muka pengadilan.


Pulau Pinang dilanda banjir

Pulau Pinang menjadi negeri terbaharu dilanda banjir dengan dua pusat penempatan sementara (PPS) dibuka melibatkan daerah Seberang Perai Utara (SPU) dan Seberang Perai Selatan (SPS) susulan hujan lebat lebih dua jam di beberapa kawasan bermula kira-kira 3.30 petang semalam.

Hujan lebat mengakibatkan beberapa daerah di Pulau Pinang dilanda banjir.

Pengerusi Jawatankuasa Alam Sekitar dan Kebajikan negeri Phee Boon Poh berkata setakat pukul 2 pagi tadi, sebuah PPS dibuka di Dewan Komuniti Kubang Menerong, SPU yang menempatkan 38 orang daripada sembilan keluarga manakala di daerah SPS, 21 orang daripada lapan keluarga dipindahkan ke Sekolah Kebangsaan (SK) Bakap Indah, menurut laporan Bernama.

“Hujan lebat yang melanda beberapa kawasan di Pulau Pinang sejak 3.30 petang hingga 6.30 petang semalam menyebabkan puluhan rumah terutama di daerah SPU dan SPS dilanda banjir. Keadaan ini diburukkan lagi dengan air laut pasang besar.

“Kebanyakan rumah dinaiki air hingga paras 0.6 meter, namun beberapa kawasan kembali surut malam tadi,” katanya ketika dihubungi hari ini.

Sementara itu, jumlah mangsa banjir yang ditempatkan di PPS di Kedah dan Sarawak menunjukkan peningkatan manakala bilangan mangsa di Johor dan Sabah mencatatkan penurunan pagi ini berbanding malam tadi.

Di KEDAH, pegawai Pertahanan Awam Daerah Bandar Baharu Abdul Rahim Khairuddin berkata jumlah mangsa banjir yang dipindahkan ekoran banjir kilat di Relau, Bandar Baharu meningkat kepada 35 mangsa daripada 11 keluarga pagi ini berbanding 14 mangsa daripada tujuh keluarga, semalam dengan kesemua mereka ditempatkan di satu

PPS iaitu SK Relau yang dibuka sejak 7 malam semalam.

“Hujan lebat selama dua jam petang semalam menyebabkan tiga kampung terjejas iaitu Kampung Kilang Batu, Kampung 300 Kaki dan Kampung Tengah. Keadaan cuaca hari ini adalah baik dan banjir mulai surut,” katanya dalam kenyataan hari ini.

Di SARAWAK, Jawatankuasa Pengurusan Bencana Negeri (JPBN) memaklumkan jumlah mangsa banjir di kawasan Serian meningkat kepada 193 orang pagi ini berbanding 180 orang malam tadi yang ditempatkan di PPS SK St Peter dan Dewan Kampung Mundai.

Di JOHOR, JPBN memaklumkan jumlah mangsa di PPS terus menurun kepada 821 orang setakat 8 pagi ini berbanding 846 orang pada 8 malam tadi yang ditempatkan di enam PPS iaitu satu di Segamat dan lima di Batu Pahat.

Jumlah mangsa di daerah Batu Pahat yang mengalami ‘banjir termenung’ adalah seramai 795 orang daripada 225 keluarga, manakala di Segamat 26 orang daripada sembilan keluarga.

Di SABAH, Sekretariat JPBN Sabah dalam kenyataan memaklumkan jumlah mangsa banjir yang ditempatkan di tujuh PPS berkurangan kepada 298 orang daripada 85 keluarga pagi ini, berbanding 452 orang daripada 137 keluarga malam tadi.


Polis buru dua lelaki kes pukul, perselisihan faham dalam FB

Polis sedang memburu dua lelaki dipercayai terlibat kes pukul dalam sebuah restoran di Bandar Mahkota Cheras di sini, Jumaat lepas dipercayai akibat perselisihan faham di laman Facebook.

Timbalan Ketua Polis Daerah Kajang Supt Mohd Nasir Drahman berkata dalam kejadian pada 8 malam itu, mangsa berusia 48 tahun telah berjumpa dengan dua lelaki di restoran itu bagi menyelesaikan masalah peribadi.

Beliau berkata seorang daripada suspek dipercayai memuat naik gambar bapa mangsa yang telah meninggal dunia selain mengaibkannya di laman Facebook.

Bagaimanapun, Mohd Nasir berkata semasa perbincangan, lelaki terbabit naik angin dan memaki hamun sebelum dia dan rakannya bertindak memukul mangsa menggunakan batang besi paip dan kerusi plastik.

“Mangsa yang mengalami kecederaan di kepala kemudian mendapatkan rawatan di sebuah klinik swasta dan menerima 12 jahitan di kepala,” katanya dalam kenyataan malam ini.

Menurutnya, polis menerima laporan mengenai kejadian itu semalam dan kini giat memburu kedua-dua lelaki terbabit bagi membantu siasatan mengikut Seksyen 324 Kanun Keseksaan.

Mohd Nasir memohon orang ramai yang mempunyai maklumat mengenai kes itu untuk menghubungi balai polis terdekat atau Pegawai Penyiasat Sjn Ahmad Faizal menerusi talian 019-7691924 bagi membantu siasatan.


Pihak sokong Proklamasi Melayu kerjasama masa pilihan raya

Semua pihak yang menandatangani Proklamasi Orang Melayu yang digerakkan oleh bekas Perdana Menteri, Tun Dr Mahathir Mohamad sepakat untuk bekerjasama semasa pilihan raya nanti.

Perkara itu diumumkan DrMahathir selepas Mesyuarat Tertutup Rundingan Meja Bulat Proklamasi Orang Melayu dengan pemimpin dan wakil-wakil parti politik yang menyokong gerakan itu, hari ini.

Menurut Dr Mahathir, dalam pertemuan itu juga mereka memutuskan untuk tidak bertanding sesama sendiri pada pilihan raya dan sedang memikirkan untuk bertanding bersama-sama.

“Itu la tujuan kita hari ni dan kita semua setuju perlunya kita bergerak bersama. Kalau PRU pun kita gerak bersama la.

“Kalau tak ada kuasa pun tak boleh buat apa pun,” katanya pada sidang media tersebut.

Sementara itu beliau mempertahankan kenyataannya sebelum ini hingga disiasat polis yang mendakwa Raja-Raja Melayu telah menyerahkan negeri mereka semasa zaman penjajahan British untuk kekal berkuasa serta demi gelaran ‘raja’.

Mahathir berkata ‘semua orang tahu’ bahawa Raja-Raja Melayu menjual tanah untuk mendapatkan pendapatan.

“Saya sebut sesuatu berkenaan Raja-raja Melayu. Dulu macam mana mereka tidak ada duit, simpan cukai dan sebagainya dan saya kaitkan dengan apa berlaku di Johor. Ini kenyataan, semua orang tahu. Takkan tak boleh cakap.

“Semua tahu dia jual tanah. Dia jual tanah RM4 bilion. Saya jumpa orang Cina itu, dia bangga beli tanah RM4 bilion.

“Tanah tu kekal selama-lama sampai akhirat, tanah sudah bagi pada orang itu,” katanya.


486 Delta dikesan sejak 4 hari lalu

Kementerian Kesihatan (KKM) melaporkan sebanyak 486 kes baharu Covid-19 melibatkan jangkitan varian Delta dikesan dalam tempoh 10 Januari sehingga 14 Januari 2022.

Ketua Pengarah Kesihatan Tan Sri Dr Noor Hisham Abdullah berkata Institut Kesihatan dan Perubatan Komuniti Universiti Malaysia Sarawak mengenal pasti 317 kes baharu yang semuanya adalah varian Delta.

Manakala, Fakulti Perubatan Universiti Malaya pula mengenal pasti 84 kes baharu yang juga dijangkiti varian Delta, katanya dalam kenyataan lewat petang ini,

Selain itu, katanya, Institut Farmakogenomik Integratif pula mengenal pasti 58 kes baharu juga varian Delta, sementara Institut Biologi Molekul Perubatan Universiti Kebangsaan Malaysia pula mengesan 27 kes baharu varian yang sama.

“Ini menjadikan jumlah kumulatif kes yang dijangkiti virus SARS-CoV-2 yang dikategorikan sebagai VOC dan Variant of Interest (VOI) adalah sebanyak 6,246 kes.

“Daripada jumlah yang dikesan tersebut, 6,226 kes adalah VOC manakala 20 kes adalah VOI. Secara keseluruhan, sehingga kini, bagi VOC terdapat sebanyak 5,726 kes varian Delta; 253 (Omicron); 233 (Beta); dan 14 kes varian Alpha.

“Manakala bagi kes-kes VOI, terdapat sebanyak 13 kes varian Theta; empat (Kappa); dan tiga (Eta),” katanya.

Kes baharu positif Covid-19 varian VOC dan VOI tempatan serta import mulai 10 Januari 2022 hingga 14 Januari 2022.

Sementara itu, jumlah rakyat Malaysia yang kembali dari luar negara dan positif Covid-19 terus meningkat apabila dalam tempoh 24 jam sehingga 12 tengah hari tadi sebanyak 267 kes import dikesan.

Dr Noor Hisham berkata daripada jumlah kes import itu sebanyak 196 melibatkan warga tempatan dan 71 lagi rakyat asing.

Berdasarkan statistik laman sesawang Covidnow kendalian Kementerian Kesihatan (KKM), jumlah terkumpul kes import sejak awal 2020 lalu kini mencecah 12,670 kes.

Daripada keseluruhan kes hari ini, 3,079 kes yang turut melibatkan 138 rakyat asing adalah penularan tempatan.

Beliau juga memaklumkan 49 kes atau 1.5 peratus daripada keseluruhan 3,346 jangkitan baharu hari ini melibatkan pesakit kategori 3, 4 dan 5, manakala 3,297 kes atau 98.5 peratus, kategori 1 dan 2.

“Seramai 3,052 pesakit juga telah sembuh hari ini menjadikan kumulatif kes pulih sebanyak 2,729,943 atau 97.4 peratus daripada 2,802,263 kumulatif kes positif.

“Sehingga kini seramai 204 pesakit masih dirawat di unit rawatan rapi dengan 95 daripadanya memerlukan alat bantuan pernafasan,” katanya dalam kenyataan lewat petang ini.

Beliau turut menjelaskan sebanyak tiga lagi kluster baharu dikesan dalam tempoh itu, menjadikan keseluruhannya 6,195 kluster dengan 6,023 telah ditamatkan dan 172 lagi masih aktif.

Dr Noor Hisham juga memaklumkan sehingga jam 3 petang tadi satu kes baharu positif Covid-19 turut dikesan dalam kalangan mangsa banjir menjadikan keseluruhannya 471 kes.

Bagaimanapun kes positif atau kluster baharu dalam kalangan mangsa di pusat pemindahan banjir.


Tiada rancangan konkrit daripada Rafizi setakat ini, kata pertubuhan majikan

Menteri Ekonomi, Rafizi Ramli dikritik Persekutuan Majikan-majikan Malaysia (MEF) yang kecewa apabila setakat ini tiada rancangan konkrit diambil untuk menambah baik ekonomi dan meningkatkan taraf hidup rakyat.

Presiden MEF, Syed Hussain Syed Husman dalam kenyataan berkata tiada perancangan atau strategi yang diperkenalkan oleh Rafizi yang terkenal dengan kehebatan formulanya untuk meningkatkan taraf hidup negara dan rakyat.

“Setakat ini MEF masih belum melihat sebarang rancangan konkrit daripada menteri ekonomi yang benar-benar tertumpu dan diformalkan yang mampu menambah baik ekonomi negara seterusnya meningkatkan taraf hidup negara dan rakyatnya,” katanya dalam satu kenyataan sebagai respons keras kepada pengumuman Rafizi baru-baru ini mengenai kenaikan gaji.

MEF juga berkata persekutuan itu “terkejut bahawa menteri ekonomi mengambil tindakan terhadap sesuatu di luar bidang kuasanya.

“Ini sepatutnya di bawah bidang kuasa menteri sumber manusia,” tambah Syed Hussain.

Ia berlaku selepas Rafizi mengumumkan rancangan kerajaan untuk melaksanakan model gaji progresif yang mungkin mendorong kepada kenaikan gaji tahunan secara mandatori.

Ahad lalu, Rafizi dilaporkan berharap sektor swasta turut komited membantu kerajaan merealisasikan Dasar Gaji Progresif bagi menangani kenaikan kos sara hidup.

Katanya, kerajaan memerlukan dasar menyeluruh membabitkan sektor swasta dan awam kerana menjadi keutamaan untuk merapatkan jurang ketara antara pertumbuhan gaji serta kenaikan kos sara hidup.

Selasa lalu, Rafizi membayangkan rancangan Putrajaya untuk gaji progresif mungkin memerlukan kenaikan gaji tahunan secara wajib.

Tetapi, Syed Hussain berkata, Rafizi perlu mengambil kira dalam mana-mana ekonomi, kuasa pasaran menentukan harga buruh dan menteri tidak sepatutnya mewajibkan kenaikan gaji.

“Industri di seluruh dunia sentiasa bergantung kepada data pasaran untuk menentukan pampasan dan manfaat. Kerajaan tidak harus menentukan apa patut dilakukan dari segi ganjaran buat pekerja.”

Beliau berkata, kerajaan terlebih dahulu perlu meletakkan asas sesuai dan mencukupi untuk model gaji progresif dilaksanakan, melalui perbincangan dengan pihak berkaitan serta menubuhkan jawatankuasa dianggotai kesatuan sekerja, majikan, kementerian dan agensi kerajaan.

Katanya, model gaji progresif bukan saja berkaitan kenaikan gaji, tetapi ia perlu memastikan peningkatan produktiviti, keuntungan, produk dan perkhidmatan lebih baik pada harga berpatutan untuk pengguna.

Jika Putrajaya terus mewajibkan kenaikan gaji tahunan, beliau berkata, ia perlu menyediakan geran atau peruntukan kepada majikan bagi memenuhi gaji ditetapkan.

“Rafizi dan kerajaan boleh tampil dengan skim bagi menambah gaji ditentukan pasaran, jika beliau begitu prihatin dengan kenaikan gaji pekerja.”


Dua ADUN DAP di Sabah keluar parti, dakwa gagal bela rakyat

Mendakwa DAP gagal membela rakyat, dua Ahli Dewan Undangan Negeri (ADUN) parti tersebut di Sabah bertindak mengumumkan keluar parti.

Dua ADUN tersebut adalah Justin Wong Yung Bin (Sri Tanjong); ADUN Elopura, Calvin Chong Ket Kiun dan ia termasuk bekas senator, Adrian Lasimbang.

Pengumuman tersebut dibuat dalam satu kenyataan bersama dengan memberi alasan langkah tersebut diambil memandangkan kegagalan DAP Sabah melaksanakan perjuangan membela nasib rakyat Sabah.

“Kami memulakan kerjaya politik demi berjuang untuk Sabah, termasuk bagi lebih autonomi, infrastruktur lebih baik, malah paling penting lagi, masyarakat inklusif yang mengatasi bangsa dan agama.

“Malangnya kami tidak mencapainya menerusi DAP Sabah,” kata mereka menerusi kenyataan berkenaan malam tadi.

Dalam kenyataan itu, mereka turut menyatakan kekecewaan terhadap kepemimpinan DAP Sabah di bawah Pengerusinya, Datuk Frankie Poon Ming Foon yang didakwa kurang menunjukkan kepercayaan dalam jawatankuasa negeri.

Mereka juga mendakwa parti itu sudah hilang arah selain mengalami perbalahan dalaman dan masalah komunikasi teruk di antara pemimpinnya.

“Justeru, dengan berat hati kami mengumumkan akan meninggalkan DAP berkuat kuasa serta-merta,” katanya.

Berikutan tindakan dua ADUN terbabit, DAP Sabah kini hanya mempunyai empat ADUN iaitu Frankie (Tanjong Papat), Phoong Jin Zhe (Luyang), Jannie Lasimbang (Kapayan) dan Tan Lee Fatt (Likas).

Pada Pilihan Raya Negeri (PRN) Sabah September 2020, DAP Sabah hanya kalah satu kerusi iaitu di Bingkor daripada tujuh kerusi yang ditandinginya.

DAP Sabah menjadi parti pembangkang kedua yang kehilangan ADUN selepas Parti Warisan berikutan tindakan mereka keluar parti selepas hilang kepercayaan terhadap kepemimpinan parti.

Wrisan setakat ini sudah kehilangan lima ADUN termasuk yang terbaharu ADUN Melalap yang juga bekas Naib Presidennya, Datuk Peter Anthony dan ADUN Limbahau, Datuk Juil Nuatim.


Ringgit, Bursa Malaysia terus jatuh

Ringgit meneruskan momentum lemah pada sesi awal urus niaga hari ini (23 Ogos 2022), lebih rendah berbanding dolar Amerika Syarikat (AS) di tengah-tengah kekurangan pemangkin baharu, manakala Bursa Malaysia mengalami penurunan empat hari berturut-turut.

Pada jam 9.39 pagi, mata wang tempatan berada pada 4.4860/4890 berbanding dolar AS daripada 4.4855/4870 pada penutup Isnin, lapor Bernama.

Peniaga ActivTrades, Dyogenes Rodrigues Diniz, berkata pergerakan meningkat yang kukuh baru-baru ini telah melonjakkan dolar AS sehingga paras tertinggi yang dicatatkan pada 2020 berbanding ringgit, iaitu 4.4500, dan kini mata wang itu bergerak menuju ke paras tertinggi yang pernah direkodkan pada 2017 iaitu 4.500.

“Pelabur akan mempunyai pandangan lebih baik terhadap pasaran selepas data Jualan Rumah Baharu AS bagi Julai dikeluarkan (jangkaan sebanyak 575,000) yang akan memberikan gambaran mengenai sektor hartanah negara itu,” katanya.

Beliau berkata dari sudut pandang teknikal, dolar AS/ringgit mungkin menjejaki semula penurunan dalam beberapa minggu akan datang selepas mengalami pergerakan meningkat yang ketara sejak beberapa bulan lalu.

“Paras rintangan utama pada carta harian adalah 4.5000, yang menghampiri paras tertinggi sepanjang masa dolar AS/ringgit. Jika kadar itu menembusi bawah 4.4700, mungkin ada ruang untuk penurunan lebih besar kepada lingkungan 4.3600 dalam beberapa minggu,” katanya.

Sementara itu, ringgit didagangkan kebanyakannya tinggi berbanding beberapa mata wang utama.

Unit tempatan meningkat berbanding euro kepada 4.4595/4625 daripada 4.4886/4901 ketika ditutup semalam dan tinggi berbanding pound British kepada 5.2805/2836 daripada 5.2947/2965.

Ringgit stabil berbanding yen Jepun kepada 3.2661/2685 daripada 3.2786/2800 namun susut berbanding dolar Singapura kepada 3.2182/2129 daripada 3.2147/2163.

Sementara itu, Bursa Malaysia mengalami penurunan bagi hari keempat berturut-turut untuk dibuka rendah pada Selasa berikutan sentimen kembali berhati-hati.

Bagaimanapun, peniaga menjangkakan pembelian semasa harga murah akan dialami bursa, khususnya terhadap saham berkaitan perbankan dan teknologi.

Pada 9.12 pagi, FTSE Bursa Malaysia KLCI (FBM KLCI) yang menjadi penanda aras susut 5.38 mata kepada 1,481.99 daripada 1,487.37 ketika dipenutup pada Isnin.

Indeks utama itu dibuka 2.45 mata lebih rendah pada 1,484.92.

Bagi keseluruhan pasaran, kaunter rugi mengatasi kaunter untung sebanyak 277 berbanding 103 manakala 217 kaunter tidak berubah, 1,721 kaunter tidak diniagakan dan tujuh yang lain digantung.

Jumlah dagangan sebanyak 179.06 juta unit bernilai RM88.93 juta.

Naib Presiden Penyelidikan Ekuiti, Rakuten Trade, Thong Pak Leng berkata sokongan belian dijangka dialami lewat hari ini dan indeks utama berkemungkinan mencatatkan aliran berjulat 1,480 hingga 1,500.

“Secara amnya, FBM KLCI ditutup lebih rendah dalam keadaan prestasi serantau yang lemah akibat dipengaruhi oleh niaga hadapan rendah di Wall Street semalam.

“Pasaran kewangan Amerika Syarikat itu susut selepas kebimbangan mengenai kenaikan kadar faedah lebih agresif yang mungkin dilaksanakan Rizab Persekutuan AS muncul semula,” katanya.

Beliau berkata indeks Purata Perindustrian Dow Jones merosot 643 mata manakala Nasdaq turun sebanyak 324 mata apabila hasil berjangka 10 tahun AS meningkat kepada 3.02 peratus.


Gabungan PH-BN ‘gembira’ di atas, ahli di bawah saling menolak

Penulis yakin ramai yang sudah mengikuti perbahasan sidang Dewan Rakyat baru-baru ini yang daripada situ kita dapat perhatikan tindak tanduk ahli-ahli Yang Berhormat (YB) – ada yang mampu berhujah dengan baik dan tidak kurang juga masih ada yang terpekik-pekik menonjolkan sikap kurang matang.

Yang menarik perhatian penulis ialah sikap YB kerajaan yang bertelagah sesama sendiri berhubung isu telur yang menunjukkan bahawa krisis yang belum selesai itu memberi tekanan kepada pemimpin kerajaan sehingga rasa tidak puas hati tidak dapat disembunyikan lagi.

Sesi perbahasan yang ‘panas’ di Dewan Rakyat itu bermula apabila Ahli Parlimen Ayer Hitam daripada Barisan Nasional (BN) yang juga Presiden MCA, Datuk Seri Wee Ka Siong membidas Menteri Pertanian dan Keterjaminan Makanan, Datuk Seri Mohamad Sabu yang juga Presiden Amanah kerana gagal dalam menyelesaikan isu telur.

Kata Wee, langkah mengimport telur dari India dengan saiz D yang lebih kecil tapi dibenarkan menjual dengan harga melebihi 50 sen adalah diskriminasi terhadap penternak tempatan dalam negara.

Katanya, pengusaha tempatan yang mengeluarkan telur gred A, B dan C iaitu saiz lebih besar dari penternak import tidak dibenarkan menjual pada harga melebihi 50 sen.

Kenyataan Wee yang berteraskan fakta itu tidak disukai Ahli Parlimen Kampar daripada DAP, Chong Zemin yang bangkit mempertikaikan kenyataan itu kerana menghentam kerajaan dan dilakukan oleh YB kerajaan sendiri.

Selain gelagat itu, kita turut dihidangkan dengan sikap pemimpin sesama parti daripada Amanah iaitu Ahli Parlimen Hulu Langat, Sany Hamzan yang menghentam ‘rakannya’ Ahli Parlimen Kuala Selangor, Datuk Seri Dr Dzulkefly Ahmad kerana berbeza pendapat maksud kerajaan Madani.

Sany mendakwa maksud Madani yang disampaikan Dzulkefly sukar difahami dan berbelit-belit, manakala Dzulkefly berkata, Sany boleh berucap pada gilirannya berbahas maksud Madani menggunakan ‘bahasa’ yang senang pada pandangannya.

Bukan itu sahaja, apabila Ahli Parlimen Arau, Datuk Seri Shahidan Kassim dalam perbahasannya menyelitkan panggilan akronim baru UMDAP untuk merujuk kerjasama UMNO dan DAP dalam kerajaan Perpaduan, ramai dalam kalangan pemimpin UMNO dan DAP berasa tidak selesa dengan gabungan nama itu.

Pemimpin kedua-dua parti berasa ‘panas’ dengan panggilan berkenaan walaupun pada hakikatnya mereka sudah bekerjasama dan sudah saling puji memuji di peringkat pemimpin atasan di pentas politik.

Sebenarnya, apa yang penulis perhatikan, hubungan terpaksa gabungan UMNO-DAP, BN-PH adalah rapuh kerana di peringkat penyokong bawahan pun, mereka masih belum dapat menerima kenyataan yang boleh bekerjasama antara satu sama lain.

Walaupun pimpinan atasan cuba untuk merasionalkan hubungan itu dengan pelbagai alasan, ia tidak dapat menidakkan prinsip penyokong bawahan bahawa prinsip kedua-dua gabungan parti adalah berbeza sama sekali.

Daripada tinjauan yang penulis lakukan, penyokong kedua-dua parti yang berseteru sebelum ini meletakkan jangkaan bahawa kerjasama mereka hanya mampu bertahan selama satu penggal sahaja.

Maksudnya pada Pilihan Raya Umum Ke-16 (PRU-16), kerjasama ‘ekspres’ kedua-dua gabungan itu tidak dapat diteruskan kerana masing-masing melihat BN membawa liabiliti kepada PH dan begitulah sebaliknya.

Cubaan penyokong masing-masing untuk berbaik juga tidak dapat diteruskan ke peringkat seterusnya kerana ada satu batu penghalang besar antara kedua-dua mereka yang tidak akan mampu dihilangkan dalam masa yang singkat.

Bahkan, untuk menjernihkan hubungan itu juga bukan mudah dan tidak akan dapat dilakukan dalam masa lima tahun ini kerana masing-masing mempunyai persepsi dan prasangka antara satu sama lain yang sudah sekian lama tertanam dalam jiwa dan minda.

Mohd Azam Mohd Atan
Penganalisis politik dan ekonomi

Artikel ini pertama kali disiarkan dalam Warta Rakyat. Ia adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Indonesia catat 2,282 kes baharu

Republik Indonesia hari ini melaporkan 2,282 jangkitan baharu Covid-19 dikesan dalam tempoh 24 jam lalu, meningkat sedikit berbanding 1,661 kes pada Isnin.

Jurucakap Pasukan Petugas Covid-19 Indonesia berkata negara itu kini mencatat kumulatif positif lebih 6.02 juta, dengan 5.78 juta pesakit telah sembuh.

Menurutnya, dalam tempoh itu juga seramai 72 pesakit meninggal dunia akibat komplikasi Covid-19 menjadikan jumlah keseluruhan sejak awal 2020 lalu meningkat kepada 155,421 kematian.

Jakarta mencatat jangkitan tertinggi sebanyak 568 kes diikuti Jawa Barat (405); Jawa Tengah (288); Banten (280); dan Jawa Timur (165 kes).

“Jumlah kes aktif turun kepada 85,204 kes berbanding 90,235 semalam,” katanya.

Setakat ini, lebih 196.88 juta rakyat Indonesia telah menerima dos pertama vaksin Covid-19. – Agensi


PRN Selangor: PH dan UMNO-BN gagal capai persetujuan tiga kerusi DUN

Tiga kerusi gagal mencapai persetujuan dalam rundingan kerusi antara Pakatan Harapan (PH) dan UMNO-Barisan Nasional (BN) di Selangor.

Tiga daripada 56 kerusi Dewan Undangan Negeri (DUN) Selangor itu gagal diselesaikan walaupun sudah cuba berunding antara kedua-dua gabungan politik dalam kerajaan campuran itu, kata Menteri Besar Datuk Seri Amirudin Shari.

“Ada pertindihan permintaan daripada PH dan BN di kerusi berkenaan.

“Ada pertindihan kedua-dua gabungan (di kerusi berkenaan sedangkan) dan sasaran kami adalah saingan satu-lawan-satu di kerusi berkenaan.

“Kita serahkan rundingan mengenai tiga kerusi berkenaan untuk diputuskan pimpinan peringkat pusat. Mereka perlu selesaikan perkara ini,” katanya dipetik laporan BH hari ini.

Amiruddin terdahulu melancarkan Hari Belia Selangor, hari ini.

Pengerusi PH Selangor itu bagaimanapun tidak menamakan kerusi berkenaan bagi mengelakkan salah faham.

Amirudin mengakui pentingnya perkara itu diselesaikan segera memandangkan tarikh akhir rundingan kerusi adalah pada penghujung bulan ini.

Amirudin sebelum ini berkata gabungan itu telah menyelesaikan 49 daripada 56 kerusi DUN yang akan ditandingi pada pilihan raya negeri akan datang.

Menurunya DUN Selangor terbubar secara automatik pada 25 Jun jika tiada permintaan untuk membubarkannya lebih awal.


Ismail Sabri hanya ‘bakal pengantin’ jika tak jadi Pengerusi BN: Annuar

Datuk Seri Ismail Sabri Yaakob hanya akan menjadi ‘bakal pengantin’ sekiranya beliau tidak dilantik menjadi Pengerusi Majlis Tertinggi Barisan Nasional (BN) dan Pengarah Pilihan Raya BN bagi menghadapi Pilihan Raya Umum Ke-15 (PRU-15).

Mengulas rasional di sebalik cadangannya, Ahli Parlimen Ketereh Tan Sri Annuar Musa berkata jika Ismail Sabri tidak diangkat menjadi Pengerusi BN beliau hanya menjadi ‘lame duck Prime Minister’ yang pastinya akan sekali lagi mewujudkan ketidakstabilan kerajaan pimpinannya.

Menurutnya jika Ismail Sabri sendiri telah dinamakan sebagai calon dan bakal Perdana Menteri (PM) oleh UMNO dapat menjadi nakhoda BN sebagai pengerusi, maka beliau dan Presiden UMNO Datuk Seri Ahmad Zahid Hamidi boleh bergandingan dalam menjamin kemenangan.

“Semua ini hanya boleh dilakukan dengan berkesan sekiranya Ismail Sabri sendiri memimpin BN dan bertindak sebagai Pengarah Utama PRU-15.

“Jika tidak, beliau tidak lebih dari hanya bakal pengantin, yang ijab dan kabulnya terletak kepada imam dan wali serta bakal pasangan yang belum tentu menjadikan impian satu kenyataan,” katanya dalam kenyataan hari ini.

Bekas Setiausaha Agung UMNO itu berkata cadangan mencalonkan Ismail Sabri sebagai PM yang dibuat Majlis Tertinggi (MT) UMNO tidak mempunyai sebarang makna sekiranya parti tidak mampu memenangi PRU dengan memiliki kerusi yang mencukupi untuk membentuk kerajaan sendiri.

Annuar berkata dalam kemungkinan UMNO tidak berupaya memenangi sekurang kurangnya 112 kerusi secara solo, jawatan PM tidak boleh di tentukan oleh parti itu sahaja, sebaliknya perlu ditentukan bersama oleh komponen BN.

“Selanjutnya perlu mendapat sokongan majoriti Ahli Dewan Rakyat, yang datangnya dari pelbagai parti lain lagi.

“Ini bermakna Ismail Sabri, setelah dinamakan sebagai calon PM UMNO, perlu memikul tanggungjawab mencari the winning formula untuk parti. Ini bukan satu perkara mudah, apa lagi jika tanpa satu kedudukan yang kukuh dalam parti dan organisasi pilihan raya,” katanya.

Annuar turut menggariskan perhitungan yang perlu dilakukan Ismail Sabri, termasuk kemungkinan memikirkan ‘sekutu’ yang sesuai bagi memastikan BN mencapai kemenangan dengan melibatkan keyakinan parti-parti lain untuk memberikan sokongan kepada beliau.


Rakyat Malaysia dibawa keluar dari Kompleks Petronas Khartoum

Rakyat Malaysia yang berada di Kompleks Petronas Khartoum yang menjadi sasaran konflik di Sudan dipindahkan ke tempat yang selamat lewat petang Isnin (waktu Sudan).

Menteri Luar Datuk Seri Zambry Abdul Kadir dalam satu kenyataan berkata Malaysia sedang mengambil langkah untuk membawa pulang semua rakyat Malaysia sebaik keadaan mengizinkan dan memohon kerjasama pihak Sudan bagi menjamin kelancaran usaha itu.

Berikutan dengan situasi yang semakin meruncing dan susulan kepada laporan berkenaan “pengambilan paksa” kompleks itu yang turut menempatkan Kedutaan Besar Malaysia, Duta Besar Sudan di Kuala Lumpur akan dipanggil bagi menyuarakan pandangan Malaysia dalam konflik terbaharu.

“Selain itu, Malaysia juga menyampaikan bantahan ke atas tindakan pihak-pihak tertentu yang telah menceroboh kompleks berkenaan,” katanya dalam kenyataan yang dikeluarkan Wisma Putra hari ini (18 April 2023).

Pertempuran meletus pada Sabtu antara tentera Sudan dan Rapid Support Forces (RSF) di Khartoum dan kawasan sekitarnya. Lebih 180 orang terbunuh manakala 1,800 cedera dalam pertempuran itu, menurut Pertubuhan Bangsa-Bangsa Bersatu (PBB).

Zambry juga berkata bahawa krisis di Sudan turut memberi kesan kepada semua pejabat kedutaan asing dengan terdapat laporan serangan yang dilakukan ke atas Duta Besar Kesatuan Eropah ke Sudan, rakyat Jepun dikasari, kenderaan Diplomatik Amerika Syarikat ditembak dan kediaman rasmi Duta Besar Kuwait ke Sudan diceroboh.

Beliau menekankan yang keselamatan kesemua rakyat Malaysia di Sudan menjadi keutamaan kerajaan dengan Pasukan Khas yang diketuai oleh KLN telah merangka pelan evakuasi untuk membawa pulang 32 rakyat Malaysia berdasarkan data terkini yang dikongsikan oleh Kedutaan Besar Malaysia di Khartoum.

Pelan evakuasi itu akan dilaksanakan serta-merta bersama negara-negara sahabat sebaik sahaja ada peluang berbuat demikian.

Zambry juga memohon kerjasama semua, andai ada lagi ahli keluarga yang berada di Sudan tetapi masih tidak menyatakan keberadaan mereka atas kekangan jalinan komunikasi untuk segera berbuat demikian kerana ia penting bagi perancangan evakuasi kelak.


Covid-19: New South Wales sedia ‘bebaskan’ penerima vaksin lengkap

Ketika New South Wales merancang melonggarkan beberapa sekatan Covid-19 susulan sudah mencapai sasaran vaksinasi enam juta penduduknya, pihak berkuasa kesihatan negeri padat penduduk di Australia itu melaporkan 919 jangkitan baharu dan dua kematian hari ini, berbanding 753 kes semalam.

Kerajaan negeri itu dijangka menyusun pelan untuk membuka semula sesi persekolahan secara bersemuka, sementara Ketua Menterinya, Gladys Berejiklian menegaskan akan memberi sedikit kelonggaran sekatan kepada individu yang telah melengkapkan suntikan vaksin Covid-19 masing-masing.

Dua kematian yang dilaporkan itu membabitkan seorang wanita dalam lingkungan usia 30-an dari barat Sydney yang meninggal dunia di rumah, serta seorang lelaki berusia 80-an yang meninggal di sebuah hospital.

Bagaimanapun, Timbalan Ketua Menteri, John Barilaro mengesahkan perintah sekatan dan penutupan di kawasan luar bandar akan dilanjutkan beberapa minggu lagi setelah terdapat peningkatan kes, terutama di barat negeri itu.

Kerajaan New South Wales juga menegaskan bahawa walaupun jumlah kes meningkat dan sistem kesihatannya dalam keadaan tertekan, namun ianya masih mampu menangani kes-kes Covid-19.

Terdahulu Berejiklian memaklumkan akan memberi kelongggaran tambahan kepada mereka yang sudah lengkap divaksin dan akan diumumkan hujung minggu ini.

“Saya sangat gembira dan bersyukur New South Wales telah mencapai sasaran enam juta penduduk yang divaksin. Kami akan mengadakan perbincangan dan akan mengumumkannya mengenai kelonggaran tambahan tersebut bagi penduduk yang telah lengkap divaksin mulai bulan September ini.

“Terima kasih kepada semua individu yang telah bersedia menerima suntikan dan menyambut baik usaha kerajaan. Ini selaras dengan sasaran kita dan hampir 60 peratus daripada penduduk di negeri ini telah menerima sekurang-kurangnya dos pertama dan 30 peratus daripadanya telah lengkap divaksin,” katanya.

Bagaimanapun, Persatuan Perubatan Australia (AMA) New South Wales menggesa kerajaan negeri itu tidak memberi kelonggaran walaupun enam juta penduduk sudah lengkap divaksin, kerana jangkitan baharu dijangka akan meningkat.

“Kami tahu orang ramai sudah letih, ingin berkumpul dengan keluarga masing-masing dan sudah menerima vaksin. Namun ini bukan masa yang sesuai untuk meredakan mana-mana sekatan pada tahap mana sekali pun kerana kes jangkitan baharu masih tinggi.

“Saya faham kehendak orang ramai dan perbincangan mengenai permodelan dan kadar vaksinasi di negara ini sangat penting. Namun, jumlah kes harian masih belum menurun untuk memberi sebarang kelonggaran sekatan buat masa sekarang,” kata Presiden AMA New South Wales, Dr Danielle McMullen. – Agensi


Penduduk marah laluan tikus ditutup bakar penghadang polis

Respons terhadap penutupan laluan tikus di sempadan Terengganu dan Kelantan semakin ganas apabila penghadang plastik dan kawat duri yang dipasang di Kampung Gong Lapang, Besut dibakar dipercayai dilakukan individu tidak bertanggungjawab semalam.

Sehubungan itu, polis sedang menyiasat kejadian berkenaan dan meminta orang ramai yang mempunyai maklumat menghubungi bilik gerakan Ibu Pejabat Polis Daerah Besut di talian 09-6959999.

Perbuatan khianat itu dikesan di Kampung Gong Lapang, Besut kira-kira jam 9.30 pagi Ahad dan kes disiasat mengikut Seksyen 435 Kanun Keseksaan kerana khianat dengan api, kata Ketua Polis Terengganu, Datuk Roslee Chik.

“Masyarakat seharusnya memahami pentingnya untuk memutuskan rantaian jangkitan wabak Covid-19 apabila Perintah Kawalan Pergerakan (PKP) dilaksanakan.

“Bagaimanapun ada masyarakat yang tidak mengambil endah dengan arahan yang telah dikuatkuasakan,” katanya.

Penghadang jalan yang dibakar di Kampung Gong Lapang, Besut Terengganu pada Ahad. – Gambar PDRM

Masyarakat sudah sepatutnya faham betapa pentingnya untuk memutuskan rantaian jangkitan wabak Covid-19 apabila Perintah Kawalan Pergerakan (PKP) dilaksanakan.

Namun begitu, apa yang mengecewakan serta menyedihkan, masih terdapat mereka yang masih lagi berdegil, keras kepala dan seakan tidak ambil kisah dan ambil tahu mengenai arahan PKP yang dikuatkuasakan.

Pihak tidak bertanggungjawab itu dikatakan memberontak kerana laluan tikus yang biasa mereka lalui telah ditutup sepenuhnya di sempadan Besut, Terengganu dan Pasir Putih, Kelantan.

Bagaimanapun, polis dengan kerjasama Jabatan Kerja Raya daerah Besut meletak semula penghadang batu bagi memastikan ia tidak dialih pada masa depan.


PRU-15: BN Perak sokong PM bubar Parlimen tahun ini

Pembubaran Parlimen tahun ini bagi memberi laluan pilihan raya umum ke-15 (PRU-15) diadakan mendapat sokongan Barisan Nasional (BN) Perak.

Pengerusinya, Datuk Seri Saarani Mohamad berkata langkah mengadakan PRU-15 tahun ini wajar memandangkan parti sudah bersiap sedia sepenuhnya dan senarai calon yang akan diletak bertanding sudah tersedia.

“Sepatutnya (PRU15) tahun ini dan kita memang mahu tahun ini.

“Sekarang ini pun kita sudah mula mendapatkan senarai-senarai cadangan calon daripada bahagian-bahagian.

“Pada waktu sama kita buat kajian dan ‘scanning’ (tapisan) daripada pihak berkaitan supaya calon yang dipilih nanti adalah calon yang boleh memenangkan BN,” katanya dipetik laporan.

Berhubung nama calon, Saarani menegaskan BN akan meletak lebih ramai calon muda dan tidak ada jaminan Ahli Dewan Undangan Negeri (ADUN) sedia ada akan dikekalkan sebagai calon pada PRU-15 nanti.

“Tiada jaminan sama ada seseorang yang sedang menjadi ADUN akan kekal kerana kemungkinan ada yang terpaksa digantikan.

“Kita perlu juga menonjolkan muka baharu khususnya orang-orang muda, ini mengambil contoh apabila berlaku di Melaka dan Johor,” katanya lagi.

Menurutnya lagi, BN Perak akan terus berkempen dan menggerakkan semua jentera di setiap pelosok negeri itu.

“Kita akan teruskan (pelancaran jentera) setiap malam setiap hujung minggu sehinggalah bubar (Parlimen), ini untuk beritahu bahawa kita sudahpun bersiap sedia,” katanya.

Pada PRU-14, BN Perak memenangi 11 kerusi Parlimen daripada 24 kerusi dipertandingkan dan 27 daripada 59 kerusi Dewan Undangan Negeri (DUN).

Daripada 11 kerusi itu, 10 daripadanya disumbangkan UMNO manakala satu lagi kerusi Parlimen dimenangi oleh calon MIC. UMNO turut menang di semua 27 kerusi DUN.


KPM beri kelulusan kepada 3 syarikat bekal kit saringan

Tiga syarikat menerima Surat Setuju Terima daripada Kementerian Pendidikan (KPM) bagi membekalkan kit ujian saringan kendiri COVID-19 untuk sekolah pada 13 Sept lepas dengan nilai kontrak keseluruhan berjumlah RM9.72 juta.

Menterinya Datuk Dr Radzi Jidin berkata perkara itu diputuskan selepas Jawatankuasa Rundingan Harga KPM mendapati tiga syarikat itu berjaya memenuhi asas pertimbangan yang telah ditetapkan.

Beliau berkata penghantaran kit ujian saringan kendiri COVID-19 itu disempurnakan oleh semua syarikat ke 140 Pejabat Pendidikan Daerah (PPD) dan Jabatan Pendidikan Negeri (JPN) ke seluruh negara pada 25 Sept lepas untuk sesi pembukaan sekolah pada Oktober hingga Disember 2021.

“Asas pertimbangan untuk pemilihan syarikat adalah seperti kit ujian saringan kendiri COVID-19 menepati spesifikasi yang ditetapkan, harga tawaran yang menguntungkan kerajaan, nilai tambah yang ditawarkan oleh pihak syarikat.

“Pertimbangan lain adalah keupayaan kewangan syarikat dalam melaksanakan pembekalan dalam kadar segera dan keupayaan syarikat untuk membuat penghantaran ke 140 PPD dan JPN seluruh negara sebelum atau pada 26 Sept 2021,” katanya di Dewan Rakyat lapor Bernama hari ini.

Beliau menjawab soalan Nik Nazmi Nik Ahmad (PH-Setiawangsa) yang ingin tahu butiran proses perolehan kit ujian kendiri untuk sekolah termasuk kos yang dikeluarkan oleh kementerian.

Radzi berkata perolehan itu dibuat secara rundingan terus atas faktor kesegeraan memandangkan kit ujian saringan kendiri COVID-19 ini perlu dibekalkan di sekolah sebelum sesi persekolahan bermula pada 3 Okt lepas.

KPM, katanya telah mengemukakan permohonan untuk melaksanakan perolehan itu secara rundingan terus pada 9 Ogos dan telah diluluskan oleh Kementerian Kewangan Malaysia (MoF) pada 1 Sept.

“Antara syarat yang ditetapkan MoF kepada KPM adalah seperti syarikat yang dilulus dan disenaraikan oleh Medical Devices Authority (MDA), Kementerian Kesihatan Malaysia (KKM) serta berdaftar dengan MoF di bawah kod bidang yang bersesuaian.

“Selain itu, KPM juga menetapkan supaya kit ujian saringan kendiri COVID-19 yang menggunakan air liur (saliva) sahaja yang akan dipertimbangkan. Ini kerana penggunaan kit ini adalah lebih mudah dan selamat untuk murid,” katanya.


PU Azman mengaku tak bersalah pertuduhan amang seksual fizikal

Pendakwah selebriti, Azman Syah Alias atau lebih dikenali sebagai Pencetus Ummah (PU) Azman, hari ini (21 Disember 2022) mengaku tidak bersalah terhadap pertuduhan melakukan amang seksual fizikal terhadap remaja lelaki berusia 17 tahun.

Dia membuat pengakuan itu selepas pertuduhan dibacakan oleh jurubahasa di hadapan Hakim Mahkamah Sesyen Ampang, Norhazani Hamzah.

Mengikut pertuduhan, PU Azman, 41, melakukan kesalahan terbabit di sebuah bilik resort di Hulu Langat, pada waktu tengah hari 22 Julai lalu.

Dengan itu, tertuduh melakukan kesalahan yang boleh dihukum mengikut Seksyen 14 (d) Akta Kesalahan-Kesalahan Seksual Terhadap Kanak-Kanak 2017 yang memperuntukkan hukuman penjara maksimum 20 tahun serta sebatan jika sabit kesalahan, menurut BH.

Mahkamah Sesyen Ampang menjadi mahkamah ketiga PU Azman didakwa atas kes seksual selepas dihadapkan di Mahkamah Sesyen Klang dan Mahkamah Sesyen Seremban masing-masing pada awal bulan ini serta Oktober lalu.

Di Mahkamah Sesyen Klang, pendakwah selebriti terbabit didakwa atas empat pertuduhan melakukan amang dan komunikasi seksual serta kelucahan melampau pada tiga remaja lelaki tahun ini.

Tertuduh turut didakwa di Mahkamah Sesyen Seremban atas lima pertuduhan melakukan amang seksual terhadap dua remaja lelaki pada tahun sama.

PU Azman mengaku tidak bersalah bagi kesemua sembilan pertuduhan berkenaan di hadapan dua Hakim Mahkamah Sesyen, Datin Surita Budin dan Syafeera Mohd Said serta Majistret Amirul Asyraf Abd Rasid.

Dalam prosiding hari ini, Timbalan Pendakwa Raya, Norhashimah Hashim memohon PU Azman tidak diikat jamin.

Bagaimanapun, peguam bela pendakwah selebriti itu, Mohamad Zahid Ahmad, berkata jaminan perlu diberikan kerana ia penting bagi tertuduh menyediakan pembelaan terbaik untuk kesnya.

Katanya, jaminan turut diberikan kepada PU Azman dalam pertuduhan kes sama di Mahkamah Klang dan Seremban.

Pihak pembelaan percaya tiada alasan luar biasa bahawa mahkamah dengan budi bicaranya tidak boleh membenarkan jaminan.

“Ia memandangkan tertuduh memberi kerjasama yang baik terhadap kes berkenaan serta mengikut prosiding dan syarat mahkamah ditetapkan sebelum ini.

“Saya dengan rendah diri mohon jaminan paling minimum diberikan selepas Mahkamah Klang membenarkan tertuduh diikat jamin RM24,000, manakala RM40,000 di Mahkamah Seremban.

“Syarat sama ditetapkan oleh mahkamah sebelum ini iaitu melaporkan diri pada minggu pertama setiap bulan di Balai Polis Rantau serta dilarang mendekati mangsa dan saksi pendakwaan, selain pasport ditahan di Mahkamah Seremban dan perkara itu diikuti Mahkamah Klang.

“Kakak tertuduh hadir dan sedia menjadi penjamin. Rayuan jaminan rendah juga kerana pendapatan tertuduh terjejas teruk untuk menanggung diri dan adik-beradik lain yang tak bekerja,” katanya.

Susulan itu, Norhashimah berkata, jaminan tinggi perlu diberikan jika mahkamah membenarkannya bagi menunjukkan tahap keseriusan pertuduhan itu.

“Kita mahu memastikan kehadiran tertuduh di mahkamah. Jaminan tinggi mengambil kira kes amang fizikal yang menarik perhatian umum.

“Mohon syarat tambahan iaitu tertuduh tidak mengganggu saksi pendakwaan,” katanya.

Hakim kemudian menetapkan tertuduh diikat jamin RM10,000 dengan seorang penjamin.

“Syarat tambahan iaitu melaporkan diri di balai polis berdekatan pada setiap satu haribulan, dilarang mendekati mangsa dan saksi pendakwaan serta pasport diserahkan kepada mahkamah sehingga kes selesai dibicarakan.

“Sebutan kes ditetapkan pada 10 Februari tahun depan,” katanya.


Jadual baharu peperiksaan SPM diumum dalam masa terdekat

Kementerian Pendidikan (KPM) akan mengeluarkan jadual baharu peperiksaan Sijil Pelajaran Malaysia (SPM) dalam masa terdekat, kata Menteri Kanannya Datuk Dr Radzi Jidin.

Menurutnya jadual baharu itu dibuat susulan pihaknya menerima banyak pandangan daripada ibu bapa dan calon peperiksaan berkenaan jadual asal yang dikeluarkan terlebih dahulu, yang dikatakan membebankan dan tidak ada selang hari.

Beliau berkata pihak KPM telah berbincang dengan Lembaga Peperiksaan Malaysia serta pengurusan tertinggi kementerian berhubung cadangan dan pandangan yang telah diberikan.

“Kami mengambil kira semua pandangan yang diberikan dan duduk berbincang bersama Lembaga Peperiksaan dan juga pengurusan tertinggi KPM untuk melihat semua pandangan yang diberikan dan mengambil tindakan yang sewajar menganalisa satu persatu pandangan yang telah diberikan itu.

“Insya-Allah kita akan keluarkan satu jadual baharu berkaitan dengan peperiksaan SPM 2021 dalam masa terdekat,” katanya dalam kenyataan di Facebook beliau, hari ini.

Beliau berterima kasih kepada ibu bapa dan calon SPM 2021 yang telah memberikan pandangan mereka berkaitan jadual peperiksaan itu.

Sebelum ini, ibu bapa dan calon SPM 2021 mahu Kementerian Pendidikan mempertimbangkan semula jadual peperiksaan berkenaan kerana dikatakan terlalu padat selain turut diadakan pada Jumaat dan Ahad.

Mereka mendakwa jadual peperiksaan itu dikatakan tidak ada waktu rehat antara peperiksaan.

Selain itu, Jumaat dan Ahad juga diadakan peperiksaan, di mana ia mungkin menyukarkan sesetengah pihak untuk mengejar masa menunaikan solat Jumaat dan sebagainya.


PRU-15: Ismail Sabri kata percaya lah sikit lagi dan tak lama dah

Datuk Seri Ismail Sabri Yaakob memberi isyarat pilihan raya umum ke-15 (PRU-15) semakin hampir diadakan dan tarikh pembubaran akan dibincangkan tidak lama lagi dengan Presiden UMNO, Datuk Seri Ahmad Zahid Hamidi.

Perdana Menteri semasa berucap dihadapan pelancaran jentera Pemuda Barisan Nasional (BN) hari ini secara bersungguh-sungguh berkata tarikh PRU-15 tidak lama lagi akan diputuskan dan meminta para hadirin mempercayai janjinya untuk mengadakan pilihan raya dengan segera.

“Bila tarikh PRU-15? Saya dengan Presiden (Zahid) akan putuskan… tapi percaya lah, sikit lagi tidak lama dah,” kata Ismail Sabri yang juga Naib Presiden UMNO.

Sebaik ucapan tersebut, hadirin yang hadir di Stadium Titiwangsa bersorak ‘bubar, bubar’ dan Ismail Sabri menenangkan dengan berkata beliau mendengar suara akar umbi.

Jelasnya lagi, keputusan untuk menentukan tarikh PRU-15 akan dibincang dalam kalangan ‘top five’ UMNO yang turut berada dalam program tersebut.

“Lima-lima ‘top five’ UMNO ada disini dan dalam waktu terdekat kita akan jumpa bincang benda (PRU-15) ini,” katanya lagi.

Namun, Ismail Sabri menggesa supaya semua jentera bekerja keras bagi memastikan kemenangan UMNO-BN dan mengelak episod semasa PRU-14 berulang semula.

“Tapi saya nak ingatkan, jika PRU diadakan tapi mampu bentuk kerajaan, kita akan jadi semasa PRU-14 nanti,” katanya lagi.

Namun, hadirin yang hadir bersorak dengan melaungkan sudah bersedia untuk berdepan PRU-15 dan Ismail Sabri cepat-cepat menjawabnya dengan berkata, “Presiden, kita bincang cepat-cepat,”.

Semalam, Setiausaha Agung UMNO, Datuk Seri Ahmad Maslan mengumumkan perbincangan tarikh PRU-15 melibatkan ‘top five’ UMNO akan diadakan pada 30 September.

Ahmad dalam satu kenyataan ringkas memberitahu perbincangan tarikh PRU-15 itu yang sepatutnya berlangsung esok ditangguhkan pada 30 September.

Dalam kenyataan sama, perbincangan tarikh PRU-15 itu akan berlangsung semasa mesyuarat Majlis Tertinggi (MT) UMNO yang berlangsung pada malam sama.

Ahmad berkata tarikh awal mesyuarat itu ditangguhkan kerana Ismail Sabri perlu menghadiri majlis rasmi di Bangi.

Terdahulu, Ismail Sabri telah memaklumkan kepada pemberita mengenai penangguhan itu pada Khamis.

Menurutnya, perjumpaan itu akan dimulakan dengan pertemuan lima pemimpin tertinggi, diikuti biro politik dan seterusnya MKT.

Lima pemimpin tertinggi itu adalah Presiden Zahid, Timbalan Presiden Datuk Seri Mohamad Hasan dan tiga Naib Presiden – Datuk Seri Khaled Nordin, Datuk Seri Mahdzir Khalid dan Ismail Sabri sendiri.


PRN Johor: Rakyat diajak tamatkan kegilaan politik UMNO

Pengundi Johor diajak menghentikan kegilaan politik UMNO dengan menolak Barisan Nasional (BN) pada Pilihan Raya Negeri (PRN) itu 12 Mac depan.

Ketua Penerangan Bersatu Malaysia Datuk Wan Saiful Wan Jan berkata kerosakan yang sedang dilakukan UMNO menerusi teori domino menjatuhkan kerajaan negeri satu persatu dengan mengadakan PRN, perlu dihentikan.

Justeru, beliau menggesa rakyat Johor memulakan langkah untuk menamatkan kegilaan politik yang rakus dan tamak kuasa itu.

“Jika UMNO dan BN menang PRN Johor, mereka akan mengadakan PRN di negeri lain pula sehingga akhirnya mengadakan Pilihan Raya Umum Ke-15 (PRU-15).

“Kesan dan implikasi PRN Johor akan dirasai seluruh rakyat Malaysia. Ini akan merosakkan satu negara. Mereka menggunakan teori domino dengan bermula di Melaka, apabila jatuh, maka akan jatuh satu lagi dan seterusnya.

“Jadi bermula pada PRN Johor kita harus menghentikan teori domino ini dan pastikan tiada negeri yang akan terus jatuh lagi,” katanya.

Wan Saiful berkata, PRN Johor tidak sepatutnya diadakan dan alasan kekurangan majoriti kerusi adalah tidak berasas sama sekali.

Beliau mengambil contoh, kerajaan Kelantan yang diperintah PAS pernah mengalami situasi yang sama seperti di Johor.

“PAS pernah alami situasi yang sama di Kelantan apabila menang PRU pada 2004 dengan dua kerusi majoriti. Salah seorang Ahli Dewan Undangan Negeri (ADUN) meninggal dunia setahun kemudian.

“Maka tinggal seorang sahaja ADUN dan yang ‘best’ pula tu, ADUN PAS yang menang itu hanya dengan majoriti dua undi tetapi dari tahun 2005 hingga 2008, kerajaan pimpinan PAS kekal sampai tiba masa DUN dibubarkan.

“Kerajaan Kelantan masa itu tidak pernah sebut kerajaan tidak stabil. Ini menunjukkan UMNO (di Johor) tidak pandai menguruskan negeri, sudah lah tidak tahu… bodoh sombong pula itu, tak tahu tanyalah,” katanya.

Sebelum ini, Suruhanjaya Pilihan Raya (SPR) menetapkan 12 Mac 2022 sebagai hari pembuangan undi bagi PRN Johor, manakala hari penamaan calon adalah pada 26 Februari 2022 dan hari mengundi awal pada 8 Mac 2022.

Daftar Pemilih Pilihan Raya (DPPR) yang akan digunakan untuk PRN itu adalah Daftar Pemilih Induk 2021 yang dikemas kini sehingga 21 Januari 2022.

Daftar Pemilih tersebut mengandungi 2,597,742 orang pengundi yang terdiri daripada 2,574,835 orang pengundi biasa, 10,955 orang anggota tentera dan pasangan, 11,576 orang anggota polis dan pasangan Polis Pasukan Gerakan Am (PGA) serta 376 orang Pengundi Tidak Hadir (PTH) Luar Negara.


Mahkamah tangguh keputusan rayuan Ku Nan

Mahkamah Rayuan pada Khamis menangguhkan keputusan berhubung rayuan bekas Menteri Wilayah Persekutuan, Datuk Seri Tengku Adnan Tengku Mansor terhadap sabitan dan hukuman bagi kesalahan menerima rasuah RM2 juta daripada seorang ahli perniagaan.

Panel tiga hakim diketuai Hakim Mahkamah Rayuan, Datuk Suraya Othman berkata, mahkamah akan mengambil masa bagi menimbangkan perkara itu, dan akan memaklumkan kepada pihak berkaitan sebaik sahaja mahkamah menetapkan tarikh yang tepat.

“Kami ucapkan terima kasih kepada semua pihak yang mengemukakan hujah masing-masing. Selepas menimbangkannya, kami memutuskan yang kami perlukan masa untuk membuat sedikit kajian sebelum memuktamadkan keputusan,” katanya yang bersidang bersama hakim Datuk Abu Bakar Jais dan Datuk Ahmad Nasfy Yasin.

Mahkamah Rayuan sebelum ini menetapkan tiga hari bermula hari ini untuk mendengar rayuan Tengku Adnan atau lebih dikenali sebagai Ku Nan.

Bagaimanapun, prosiding yang bermula jam 9.55 pagi tadi tamat pada jam 12.52 tengah hari selepas peguam Datuk Tan Hock Chuan yang mewakili Tengku Adnan sebagai perayu, dan Timbalan Pendakwa Raya Asmah Musa selesai dengan hujah-hujah mereka.

Pada 21 Disember tahun lalu Tengku Adnan dijatuhi hukuman 12 bulan penjara dan denda RM2 juta selepas Mahkamah Tinggi Kuala Lumpur mendapati beliau bersalah terhadap pertuduhan berkenaan.

Bagaimanapun mahkamah membenarkan permohonan Ahli Parlimen Putrajaya itu untuk menangguhkan hukuman sementara menunggu rayuan.

Tengku Adnan didakwa dalam kapasitinya sebagai seorang penjawat awam iaitu Menteri Wilayah Persekutuan, telah menerima untuk dirinya RM2 juta daripada Pengarah Aset Kayamas Sdn Bhd (AKSB) Tan Sri Chai Kin Kong melalui cek yang didepositkan ke dalam akaun bank milik syarikat Tadmansori Holdings Sdn Bhd yang beliau mempunyai kepentingan, yang diketahui syarikat AKSB ada perhubungan dengan kerja-kerja rasminya.

Beliau dituduh melakukan kesalahan itu di CIMB Bank Berhad, Cawangan Pusat Bandar Damansara di sini pada 14 Jun 2016 mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya jika sabit kesalahan.


Harga beras import naik bulan depan : Mydin

HARGA beras import dijangka akan meningkat di pasaran antara RM1 ke RM2 bagi beras 10 kilogram bermula bulan depan susulan kelemahan ringgit dan kenaikan kos buruh serta tarif elektrik.

Pengarah Urusan Mydin Mohamed Holdings Bhd Ameer Ali Mydin berkata kenaikan itu membabitkan beberapa jenis beras antaranya beras putih import, beras basmathi dan beras wangi.

Bagaimanapun, kenaikan itu katanya tidak membabitkan beras tempatan yang tertakluk pada harga kawalan ditetapkan kerajaan.

“Pembekal telah maklumkan akan ada peningkatan harga antara RM1 ke RM2 untuk beras kampit 10 kilogram maknanya akan ada kenaikan lagi bermula bulan depan.

“Kenaikan harga ini sebenarnya bukan berlaku di Malaysia sahaja tetapi di kebanyakan negara. Di negara ini, puncanya adalah kelemahan ringgit dan kos tarif elektrik semakin mahal serta kos pekerja.

“Kalau kos meningkat, kita juga terpaksa naikkan. Beras import ini ada banyak jenis antaranya beras basmathi, beras wangi dan beras putih import yang mana ia dijual antara RM13 ke RM15,” katanya, lapor Sinar Harian.

Tambah Ameer, gelombang panas yang berlaku turut menjejaskan penuaian pada musim lepas menyebabkan kenaikan harga beras putih tempatan namun bekalan dijangka stabil menjelang September depan.

Katanya, kenaikan itu menyebabkan keuntungan peruncit berkurangan kerana pembekal menaikkan harga daripada RM12.50 kepada RM12.80 bagi beras putih tempatan iaitu ‘5% Super Spesial Tempatan’.

“Walaupun kos meningkat, kami terpaksa jual pada harga RM13 juga sebab beras tempatan tertakluk kepada harga kawalan.

“Peruncit seperti kami terbeban dengan kos tambahan ini menyebabkan kita tiada pilihan melainkan terpaksa menaikkan harga bagi menampung pertambahan kos,” jelasnya.


Sasaran 90% populasi dewasa lengkap vaksin semakin hampir

Sebanyak 3.2 peratus lagi diperlukan untuk mencecah angka 90 peratus populasi dewasa di negara ini lengkap divaksinasi.

Menurut laporan Bernama, berdasarkan perincian yang dikongsi menerusi portal COVIDNOW hari ini, Kementerian Kesihatan (KKM) memaklumkan setakat pukul 11.59 malam tadi (1 Okt), seramai 20,317,843 individu atau 86.8 peratus daripada populasi dewasa di negara ini telah melengkapkan suntikan vaksin Covid-19.

Setakat semalam juga, sebanyak 94.2 peratus atau 22,059,329 individu daripada populasi dewasa sudah menerima sekurang-kurangnya satu dos vaksin.

Bagi populasi remaja berusia 12 hingga 17 tahun pula, seramai 71,779 atau 2.3 peratus daripada mereka telah melengkapkan suntikan vaksin setakat semalam.

Perincian itu juga memaklumkan sebanyak 237,245 dos suntikan vaksin turut diberikan semalam melibatkan 103,021 dos pertama dan 134,224 dos lengkap, menjadikan jumlah kumulatif pemberian dos vaksin menerusi Program Imunisasi Covid-19 Kebangsaan (PICK) adalah sebanyak 43,933,988 dos.

PICK dilancarkan pada 24 Feb lepas bagi memberikan vaksinasi untuk membendung pandemik Covid-19 di seluruh negara.

Sementara itu, sebanyak 121 kes kematian akibat Covid-19 dilaporkan setakat pukul 11.59 malam tadi (1 Okt), menurun sedikit berbanding 192 kes kematian dilapor pada Khamis, menjadikan jumlah keseluruhan kes kematian di negara ini kini 26,456.

Bagaimanapun, daripada 121 kematian baharu itu, sebanyak 83 adalah kes kematian harian sebenar dalam purata tujuh hari, manakala selebihnya adalah kes kematian tertunggak atau ‘backlog’, dan angka itu boleh berubah sekiranya terdapat kes kematian yang dikemas kini.

Sebanyak 28 daripada jumlah kematian baharu itu dilaporkan berlaku di luar hospital (BID).


Facebook Inc tukar nama kepada Meta, tiada lagi logo ibu jari ‘like’

Facebook Inc menjenamakan semula syarikat itu sebagai ‘Meta’ – perubahan nama yang mencerminkan cita-cita firma gergasi media sosial itu dalam melangkaui visinya mencapai metaverse, istilah sci-fi klasik digunakan Facebook untuk bekerja dalam dunia maya.

Ketua Pegawai Eksekutifnya, Mark Zuckerberg ketika sidang realiti maya syarikat itu, berkata nama baharu berkenaan mencerminkan tumpuan syarikat itu untuk membina metaverse.

“Pada masa ini, jenama kami sangat berkait rapat dengan satu produk sehingga tidak mungkin mewakili semua yang kami lakukan hari ini, apatah lagi pada masa hadapan,” katanya.

Perubahan itu akan menghimpunkan aplikasi dan teknologinya yang berbeza di bawah satu jenama baharu, tetapi ia tidak akan mengubah struktur korporatnya.

“Hari ini kami dilihat sebagai syarikat media sosial, tetapi dalam DNA kami, kami adalah syarikat yang membina teknologi untuk menghubungkan orang ramai, dan metaverse adalah sempadan seterusnya sama seperti rangkaian sosial ketika kami bermula,” kata Zuckerberg.

Metaverse, istilah yang pertama kali dicipta dalam novel dystopian tiga dekad yang lalu dan kini menarik perhatian ramai di Silicon Valley, merujuk secara meluas kepada idea persekitaran maya yang dikongsi dan boleh diakses oleh mereka yang menggunakan peranti berbeza.

Facebook Inc juga menukar logo di ibu pejabatnya di Menlo Park, California, pada Khamis, menggantikan logo ibu jari – “Like” – dengan bentuk infiniti biru.

Harapan kami ialah dalam dekad yang akan datang, metaverse akan mencapai satu bilion individu, menjadi pemimpin kepada ratusan bilion dolar perdagangan digital dan menyokong jutaan pekerjaan buat pencipta dan pembangun teknologi.


Peja sahkan tidak tanding PRN

Timbalan Presiden Bersatu, Datuk Seri Ahmad Faizal Azumu mengesahkan tidak akan bertanding pada pilihan raya negeri (PRN) di enam buah negeri tidak lama lagi.

Katanya, meskipun baru dilantik sebagai Ketua Badan Pimpinan Bersatu Negeri Sembilan dan Pengerusi Perikatan Nasional (PN) Negeri Sembilan ia bukan batu loncatan untuk beliau bertanding dalam PRN.

Tegasnya, tugas beliau kini hanya untuk memastikan jentera pilihan raya Bersatu dan PN dapat digerakkan dengan cekap dan berkesan.

“Saya hendak umumkan walaupun saya telah dilantik memegang jawatan Bersatu dan PN di negeri ini (Negeri Sembilan), saya boleh membuat pengakuan bahawa saya tidak akan bertanding mana-mana kerusi di keenam-enam negeri.

“Tugas saya adalah untuk menghambakan diri untuk menggerakkan jentera parti. Itu sahaja,” katanya dalam sidang akhbar selepas mempengerusikan mesyuarat Badan Pimpinan Bersatu Negeri Sembilan di Seremban, hari ini.

Mengulas soal beliau menggantikan Datuk Eddin Syazlee Shith sebagai Ketua Badan Pimpinan Bersatu Negeri Sembilan, Peja memberitahu ia bagi melicinkan gerak kerja PRN di negeri itu.

Beliau yang juga bekas Ahli Parlimen Tambun menafikan wujud masalah antaranya dengan Eddin.

“Kami tidak mempunyai apa-apa masalah dari segi kepemimpinan di Negeri Sembilan sebelum ini.

“Namun kami melihat potensi PN untuk menawan kerajaan negeri cukup besar dan telah menetapkan agar kepimpinan pusat datang membantu jentera pilihan raya di semua kerusi DUN di negeri ini,” katanya.


Maszlee belum diputuskan calon MB, PH belum bincang: Anwar

Pakatan Harapan (PH) belum membuat sebarang perbincangan mengenai calon Menteri Besar, sekiranya gabungan itu menang pada Pilihan Raya Negeri (PRN) Johor, kata Datuk Seri Anwar Ibrahim.

Pengerusi PH yang juga Presiden PKR itu berkata apa yang lebih penting pada masa ini adalah untuk membincangkan soal memastikan kemenangan PH pada pilihan raya itu, menurut laporan Bernama.

“Soal calon (untuk bertanding) pun belum putus…calon-calon setakat ini orang Johor dan yang ada keluarga di Johor, saya pun ada keluarga di Johor…tapi saya tidak (bertanding),” katanya pada sidang media selepas melancarkan Jentera Angkatan Muda Keadilan (AMK) PRN Johor hari ini.

Anwar berkata demikian ketika ditanya mengenai khabar angin mengenai kemungkinan PH akan meletakkan Ahli Parlimen Simpang Renggam Dr Maszlee Malik, yang juga bekas Menteri Pendidikan sebagai calon Menteri Besar Johor.

Ditanya mengenai kerjasama dengan Parti Ikatan Demokratik Malaysia (MUDA), Anwar berkata rundingan kerjasama itu kini dibuat di peringkat kepimpinan negeri dan setakat ini MUDA belum memberitahu jumlah kerusi yang dimahukan.

Semalam, Presiden MUDA Syed Saddiq Syed Abdul Rahman dilaporkan berkata perbincangan dan rundingan antara MUDA dengan PH berhubung kerjasama dalam PRN Johor, disifatkan berjalan lancar.

Sementara itu pada majlis berasingan, Anwar berkata rakyat seharusnya menolak wakil rakyat yang melompat parti dan menyifatkan golongan itu sebagai pengkhianat parti.

“Masa berkempen orang bekerja (jentera) setengah mati dan tiada bayaran, tetapi apabila menang, dia senang, dia khianat… jangan maafkan orang begini.

“Khianat kepada parti ini boleh sampai menyebabkan jatuh kerajaan.

“Sebab itu kita harus teliti betul-betul orang yang kita rasa yakin, setia dengan perjuangan parti dan berprinsip, ini maruah dan integriti serta nilai etika (yang) kita tidak boleh ketepikan,” katanya berucap pada Majlis Pelancaran Jentera PRN Dewan Undangan Negeri (DUN) Tiram, di sini hari ini.


Beberapa negeri bakal berdepan hujan lebat dan ribut petir esok: MetMalaysia

Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang yang dijangka berlaku di Selangor, Kuala Lumpur, Putrajaya, Negeri Sembilan, Sarawak serta Labuan hari ini hingga 10 malam esok.

Menurut kenyataan MetMalaysia, yang dikeluarkan pada 6.35 petang ini, kawasan di Negeri Sembilan melibatkan Jelebu, Seremban, Port Dickson dan Rembau.

Kawasan di Sarawak pula ialah Serian, Samarahan (Simunjan), Sri Aman, Sibu (Sibu dan Selangau), Mukah (Dalat dan Mukah), Kapit (Kapit dan Belaga), Bintulu, Miri serta Limbang.


SPRM siasat anak bekas PM

SPRM memanggil seorang anak bekas perdana menteri bagi membantu siasatan berhubung aktiviti perniagaannya, lapor The Star.

Sumber rapat dengan siasatan itu berkata individu tersebut disoal siasat selama beberapa jam.

“Kenyataan telah dirakamkan dan saya percaya akan ada sesi lain,” kata sumber itu.

Dilaporkan nama individu tersebut disenaraikan dalam Panama Papers namun tidak dapat dipastikan jika SPRM meneliti dakwaan yang dibuat dalam dokumen tersebut.

Sementara Utusan Malaysia melaporkan lelaki tersebut dipanggil untuk disoal siasat jam 10 malam di Putrajaya.

Panama Papers merupakan penerbitan hasil siasatan yang mendedahkan aktiviti kewangan luar pesisir golongan elit dunia melibatkan 11.5 juta rekod kewangan ahli perniagaan, selebriti, bintang sukan serta pemimpin dunia dari tahun 1970-an hingga 2015.

Sebelum ini media melaporkan antara yang dinamakan adalah anak bekas perdana menteri, Datuk Seri Najib Razak yang sedang meringkuk di penjara, Mohd Nazifuddin; anak sulung Tan Sri Muhyiddin Yassin, Fahri serta anak sulung Tun Dr Mahathir Mohamad, Mirzan.


MBSA nafi Datuk Bandar Shah Alam ditahan SPRM

Majlis Bandaraya Shah Alam (MBSA) memaklumkan bahawa Datuk Bandar Shah Alam Datuk Zamani Ahmad Mansor hanya dipanggil untuk membantu siasatan oleh pihak Suruhanjaya Pencegahan Rasuah (SPRM) pada petang Rabu.

MBSA dalam kenyataan menafikan dakwaan berhubung penahanan Datuk Bandar Shah Alam itu oleh SPRM bagi membantu siasatan terhadap tender projek tebatan banjir dan dibebaskan dengan jaminan RM50,000 oleh seorang penjamin, menurut laporan Bernama.

“Datuk Bandar Shah Alam telah kembali melaksanakan kerja seperti biasa di pejabat pada Khamis (29 Sept). Pihak MBSA juga ingin menegaskan bahawa akan sentiasa sedia memberikan kerjasama sepenuhnya bagi membantu melengkapkan siasatan dengan pihak SPRM,” menurut kenyataan itu.

Media semalam melaporkan, SPRM berjaya membongkar satu kartel yang dipercayai memonopoli tender projek di MBSA susulan serbuan di pejabat pihak berkuasa tempatan (PBT) itu pada Ahad lepas.

Ketua Pesuruhjaya SPRM Tan Sri Azam Baki berkata setakat ini sembilan individu termasuk beberapa kakitangan MBSA dan seorang pegawai kanannya ditahan bagi membantu siasatan.


Parlimen: Agong hendaklah terima, bertindak ikut nasihat Kabinet

Jemaah Menteri boleh menasihatkan Yang di-Pertuan Agong untuk diadakan sidang Parlimen dan baginda hendaklah menerima dan bertindak mengikut nasihat itu, menurut Perkara 40(1) dan (1A) Perlembagaan Persekutuan, kata Peguam Negara, Tan Sri Idrus Harun.

Beliau dalam kenyataan bertujuan memperjelaskan kedudukan mengenai kuasa Agong untuk memanggil sidang Parlimen dan kewajipan baginda bertindak atas nasihat jemaah menteri, hari ini berkata:

“Berdasarkan Perkara 55(1) Perlembagaan Persekutuan, kuasa untuk memanggil Parlimen bersidang diperuntukkan kepada Yang di-Pertuan Agong.

“Namun, peruntukan untuk memanggil Parlimen bersidang tidak mempunyai kesan bawah perenggan 14(1)(a) Ordinan Darurat selama tempoh darurat berkuat kuasa.

“Perenggan 14(1)(b) Ordinan Darurat pula memperuntukkan kuasa kepada Yang di-Pertuan Agong untuk memanggil Parlimen pada tarikh ‘sebagaimana yang difikirkan sesuai oleh Yang di-Pertuan Agong’.”

Idrus berkata, ini selaras dengan kedudukan Yang di-Pertuan Agong sebagai Raja Berperlembagaan, penjalanan kuasa baginda untuk memanggil Parlimen bersidang hendaklah dijalankan mengikut nasihat Kabinet atau nasihat seorang menteri yang bertindak di bawah kuasa am Jemaah Menteri.

Kenyataan itu dikeluarkan berikutan pelbagai pihak kebelakangan ini memberikan pandangan mengenai kuasa Yang diPertuan Agong untuk memanggil Parlimen bersidang dan kewajipan baginda bertindak atas nasihat jemaah menteri seperti diperuntukkan bawah Perlembagaan Persekutuan.

Beliau menjelaskan Subseksyen 14(1) Ordinan Darurat perlu dibaca bersama peruntukan lain dalam Ordinan Darurat seperti Seksyen 17 dan 18.

Katanya, Seksyen 17 memperuntukkan bahawa bagi tempoh darurat berkuat kuasa, kuasa yang diberikan mengikut Ordinan Darurat itu adalah tambahan kepada, dan bukanlah sebagai menggantikan, kuasa yang diberikan oleh atau di bawah mana-mana undang-undang bertulis lain yang sedang berkuat kuasa.

“Seksyen 18 memperuntukkan sekiranya terdapat apa-apa percanggahan atau ketidakselarasan antara peruntukan Ordinan Darurat itu dengan mana-mana undang-undang bertulis yang lain, peruntukan Ordinan Darurat berkenaan hendaklah mengatasi dan peruntukan undang-undang bertulis lain yang bercanggah atau tidak selaras itu hendaklah disifatkan digantikan setakat percanggahan atau ketidakselarasan itu,” katanya.

Beliau juga memperjelaskan berdasarkan Seksyen 17 dan 18 itu, perenggan 14(1)(b) ataupun mana-mana peruntukan dalam Ordinan Darurat itu tidak mengecualikan peruntukan prinsip Raja Berperlembagaan yang termaktub dalam Perlembagaan Persekutuan khususnya Perkara 40(1) dan (1A) Perlembagaan Persekutuan.

Katanya, mengenai kuasa jemaah menteri dalam menasihati Yang diPertuan Agong untuk memanggil Parlimen bersidang, Peraturan Mesyuarat 11(2) Peraturan-Peraturan Majlis Mesyuarat Dewan Rakyat dan Peraturan Mesyuarat 10(2) Peraturan-Peraturan Majlis Mesyuarat Dewan Negara memperuntukkan bahawa Ketua atau Timbalan Ketua Majlis iaitu (Perdana Menteri atau Timbalan Perdana Menteri) hendaklah menetapkan, sekurang-kurangnya 28 hari sebelum permulaan tiap-tiap Penggal, tarikh-tarikh Majlis akan bermesyuarat dalam sesuatu Penggal dan Ketua atau Timbalan Ketua Majlis boleh mengubah tarikh yang ditetapkan.

Sehubungan itu, katanya, selaras kuasa Yang di-Pertuan Agong untuk memanggil Parlimen bersidang yang dijalankan mengikut nasihat Jemaah Menteri, tarikh-tarikh mesyuarat Dewan Rakyat dan Dewan Negara juga ditentukan oleh Jemaah Menteri.

Turut diperjelaskan Perkara 40(1) dan (1A) Perlembagaan Persekutuan memperuntukkan antara lain, pada menjalankan fungsinya di bawah Perlembagaan Persekutuan atau undang-undang Persekutuan, Yang di-Pertuan Agong hendaklah menerima serta bertindak mengikut nasihat Jemaah Menteri atau nasihat seorang Menteri yang bertindak di bawah kuasa am Jemaah Menteri kecuali sebagaimana yang diperuntukkan selainnya oleh Perlembagaan.


Kalah teruk PRU-15, Zahid kata UMNO masih relevan sekarang

UMNO masih relevan meskipun terdapat tanggapan bahawa parti itu seolah-olah “tidak bernyawa lagi,” terutamanya selepas memperlihatkan rekod prestasi kurang baik sejak 2018, kata Presiden UMNO Datuk Seri Dr Ahmad Zahid Hamidi.

Untuk rekod, pencapaian semasa Pilihan Raya Umum Ke-15 (PRU-15) adalah terburuk dalam sejarah apabila UMNO-Barisan Nasional (BN) hanya memenangi 30 kerusi dan terpaksa menumpang dalam kerajaan, tetapi mujur diberikan jawatan menteri banyak daripada Perdana Menteri Datuk Seri Anwar Ibrahim.

Beliau berkata UMNO yang telah melalui pelbagai cabaran sepanjang 77 tahun penubuhannya, masih mempunyai 26 Ahli Parlimen serta empat lagi Ahli Parlimen daripada parti komponen Barisan Nasional (BN) yang menyertai Kerajaan Perpaduan, menurut laporan Bernama.

“Di dalam kita melihat diri kita sendiri, kita jangan lupa lihat sejarah, namun kalau kita hanya menggali sejarah tanpa persediaan kita ke hadapan, maka kita tidak akan ke mana-mana.

“Dua puluh tiga tahun lagi, UMNO akan berusia 100 tahun ertinya dalam dua dekad lagi, apabila UMNO berusia 100 tahun ketika itu lakaran perjuangan UMNO mungkin telah berubah,” katanya.

Beliau berkata biarpun berada dalam kerajaan sekarang dengan jumlah Ahli Parlimen yang kecil, parti ini berfungsi dengan lebih baik dalam Kerajaan Perpaduan dengan konsep Malaysia MADANI berbanding dengan hubungannya dengan rakan kongsi dalam kerajaan sebelum ini.

Zahid yang juga Timbalan Perdana Menteri berkata demikian dalam amanatnya sempena majlis sambutan Ulang Tahun ke-77 UMNO di sini malam tadi yang turut dihadiri kepimpinan tertinggi parti.

Sementara itu, berhubung agihan kerusi bagi menghadapi Pilihan Raya Negeri (PRN) di enam negeri, Zahid yang juga
Pengerusi BN ketika ditemui media berkata parti telah menyerahkan kepada Timbalan Pengerusi Datuk Seri Mohamad Hasan untuk mengetuai rundingan bersama parti di dalam Kerajaan Perpaduan.

“Kita menyerahkan kepada kebijaksanaan Timbalan Presiden UMNO (Mohamad) dalam membuat rundingan itu nanti,” katanya.

Enam negeri yang akan mengadakan PRN tahun ini adalah Selangor, Negeri Sembilan, Pulau Pinang, Kedah, Kelantan dan Terengganu.

Mengulas mengenai Konvensyen Nasional Kerajaan Perpaduan yang dijadual berlangsung Ahad ini, Zahid berkata kesemua 148
Ahli Parlimen yang mendokong kerajaan akan dihimpunkan dengan Anwar dijangka akan menyampaikan amanat penting.


Tubuh RCI siasat skandal LCS, bongkar dalang sebenar

Susulan gesaan agar kerajaan menubuhkan Suruhanjaya Siasatan DiRaja (RCI) untuk menyiasat skandal pembelian enam kapal tempur pesisir (LCS) bernilai RM9 bilion, yang sepatutnya dimiliki oleh Tentera Laut Diraja Malaysia (TLDM), amat wajar jika perkara ini dibawa ke perhatian Yang di-Pertuan Agong dalam menangani masalah yang dihadapi negara ketika ini.

Skandal LCS bukan isu kecil malah lebih membimbangkan ia melibatkan maruah kedaulatan dan keselamatan negara.

Kenyataan Menteri Kanan Pertahanan Datuk Seri Hishammuddin Hussein yang berharap kapal pertama LCS mampu disiapkan dalam tempoh antara setahun hingga dua tahun lagi, tidak dapat diterima.

Ini bukan soal kapal siap ataupun tidak. Persoalan harus dijawab, mana perginya peruntukan yang telah dibayar tetapi kapal tak ada? Adakah kita bina kapal halimunan? Rakyat bukannya bodoh.

RCI itu perlu agar siasatan secara menyeluruh dibuat tanpa campur tangan mana-mana ahli politik dan kerajaan.

Siasatan oleh badan bebas dapat membongkar permasalahan sebenar siapa dalang yang mengancam kedaulatan serta keamanan negara.

Jika dilihat persediaan perang yang berlaku antara China dan Taiwan, kita dilihat sangat hampir untuk berdepan Perang Dunia Ketiga pada bila-bila masa.

Itu baharu sahaja mendapat tahu mengenai aset sebanyak RM6 bilion yang tidak ada, berapa banyak lagi ketirisan yang berlaku dalam kerajaan dan kita tidak tahu?

Mahathir Mohd Rais
Ketua Bersatu Bahagian Segambut

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Pemilik syarikat didakwa terima RM1.1 juta dalam tender notis saman PDRM

Seorang pemilik sebuah syarikat swasta didakwa di Mahkamah Sesyen Shah Alam hari ini atas dua pertuduhan menerima rasuah berjumlah RM1.1 juta berkaitan tender notis saman Polis Diraja Malaysia (PDRM) pada 2019.

Mengikut pertuduhan pertama dan kedua, Mohd Shazwan Shaharuddin, 37, didakwa secara rasuah menerima bagi dirinya daripada pekerja Syarikat SR Express (M) Sdn Bhd, Ukasyah Amiruddin, 33, suapan berjumlah RM1.1 juta sebagai upah, lapor Bernama.

Ia kerana membantu mendapatkan tender bagi kerja-kerja perkhidmatan membekal, memproses, mencetak dan mengepos notis saman PDRM kepada syarikat itu di sebuah bank di Setia Alam, dekat sini pada 23 dan 31 Dis 2019.

Mohd Shazwan dituduh mengikut Seksyen 16 (a) (A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta sama yang memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000 atau mengikut mana-mana yang lebih tinggi, jika sabit kesalahan.

Terdahulu, Timbalan Pendakwa Raya Noralis Mat menawarkan jaminan RM500,000 dengan seorang penjamin bagi kesemua pertuduhan di hadapan Hakim Rozilah Salleh, selain Mohamad Shazwan perlu melaporkan diri di pejabat SPRM berdekatan sekali sebulan.

Bagimanapun, Mohd Shazwan yang diwakili peguam Ridha Abdah Subri memohon jaminan RM40,000 dengan dua penjamin dan bersetuju dengan sebarang syarat tambahan yang ditetapkan mahkamah.

“Anak guam saya tidak mempunyai risiko untuk melarikan diri dan dia memberi kerjasama yang baik kepada pihak SPRM sepanjang siasatan selain telah menyerahkan pasport di Mahkamah Sesyen Kuala Lumpur bagi kes di sana.

“Semenjak ditahan SPRM, tender yang diperoleh syarikat pembekalannya telah ditarik balik dan menyebabkan perniagaannya terjejas. Tertuduh juga menanggung isteri yang tidak bekerja dan tiga anak berusia antara dua dan enam tahun,” katanya.

Rozilah membenarkan tertuduh diikat jamin RM55,000 dengan dua orang penjamin bagi kedua-dua pertuduhan berserta syarat tambahan perlu melaporkan diri sebulan sekali di pejabat SPRM berhampiran.

Mahkamah kemudian menetapkan 20 Sept depan untuk sebutan semula kes.


Zeti beritahu Najib tak pernah tanya sumber dana RM2.3 bilion masuk akaun

Wang berjumlah RM2.3 bilion yang masuk ke dalam empat akaun Ambank milik tidak diketahui dari mana sumber tersebut, kata Tan Sri Dr Zeti Akhtar Aziz.

Zeti yang menjadi saksi perbicaraan penyelewengan dana RM2.3 bilion milik 1Malaysia Development Berhad (1MDB) memberitahu mahkamah Datuk Seri Najib Razak tidak pernah bertanya dari mana sumber wang dipindahkan ke akaun peribadinya itu.

Zeti yang bersara pada 30 April 2016 berkata, malah bekas Perdana Menteri itu tidak pernah pada bila-bila masa membuat pertanyaan mengenai sumber transaksi dana itu kepada Bank Negara Malaysia (BNM).

Kamal Bahrin: Adakah Najib pada bila-bila masa bertanya mengenai sumber transaksi dalam empat akaunnya?

Kamal Bahrin: Terdapat RM2.3 bilion dalam akaun Najib sebelum Pilihan Raya Umum ke-13. Adakah BNM atau anda mempunyai pengetahuan berhubung jumlah itu dalam akaunnya?

Zeti: Bank Pusat dan saya pada masa itu tidak mempunyai pengetahuan tentang dana besar dalam akaun beliau.

Sementara itu, Zeti yang juga saksi pendakwaan ke-46 berkata, Ambank gagal memaklumkan beberapa transaksi dana yang masuk ke dalam akaun peribadi Najib dan berdasarkan Sistem Transaksi Antarabangsa (ITIS) menunjukkan bank itu hanya melaporkan ia dimasukkan dalam akaun bank berkenaan sahaja.

Kamal mengemukakan pertanyaan itu ketika merujuk saksi kepada artikel Malaysiakini bertarikh 2 Julai 2018 di mana Najib mendakwa bahawa Zeti sedar mengenai wang berjumlah RM2.3 bilion yang dimasukkan ke dalam akaun AmIslamic miliknya, tetapi tidak menimbulkan sebarang persoalan.

Menurut Zeti, pada ketika itu BNM dimaklumkan terdapat hanya satu akaun yang ditetapkan sebagai ‘MY’ bagi akaun Sistem Pemantauan Operasi Ringgit (ROMS), bagaimanapun hanya mengetahui pada Disember 2014 bahawa Najib membuka tiga akaun lain pada 2013.

Saksi itu berkata, secara keseluruhan, BNM mengetahui Najib mempunyai empat akaun walaupun akaun pertama ditutup pada 30 Ogos 2013.

Dalam keterangan sebelum ini, Zeti berkata beliau dia tidak mengetahui sejumlah besar wang di dalam akaun Najib dan dia juga tidak tahu bahawa itu adalah dana 1MDB dan mengulangi kenyataannya hari ini.

Beliau menegaskan, mengikut undang-undang sekiranya BNM mendapat maklumat terdapat transaksi yang tidak teratur atau mencurigakan, ia perlu memaklumkan kepada agensi penguatkuasaan dan dalam kes ini, Suruhanjaya Pencegahan Rasuah Malaysia (SPRM) serta polis.

Katanya, BNM tidak dibenarkan memaklumkan perkara itu kepada pihak lain, termasuk pemegang akaun.

Najib dibicarakan atas empat pertuduhan salah guna kuasa dan 21 pertuduhan pengubahan wang haram melibatkan RM2.3 bilion dana 1MDB.

Pasukan pembelaan tertuduh berhujah bahawa Najib tidak tahu menahu mengenai sebarang salah laku dan penyelewengan wang 1MDB didalangi oleh Jho Low dan beberapa ahli pengurusan dana pelaburan negara itu.


Kerajaan PN masih ada sokongan lebih 110 Ahli Parlimen

Timbalan Perdana Menteri Datuk Seri Ismail Sabri Yaakob hari ini menegaskan kerajaan Perikatan Nasional (PN) masih mendapat sokongan melebihi 110 Ahli Parlimen, ia selepas timbul polemik berhubung kedudukan kerajaan dalam Dewan Rakyat ekoran kenyataan Istana Negara.

“Saya ingin menegaskan bahawa Kerajaan masih mendapat sokongan melebihi 110 Ahli-Ahli Parlimen yang masih bersama-sama kerajaan pada hari ini,” katanya dalam kenyataan hari ini.

Timbalan Perdana Menteri berkata demikian dipercayai sebagai mengulas khabar angin bahawa keranaan PN tidak lagi memperoleh sokongan majoriti di Dewan Rakyat.

Ismail Sabri berkata situasi politik negara pada hari ini dalam keadaan yang tidak stabil dan boleh menjejaskan usaha menyelesaikan masalah ekonomi serta memerangi pandemik Covid-19.

Bagaimanapun beliau berharap rakyat kekal bertenang dalam menghadapi situasi terkini negara dan berdoa agar kemelut politik ini akan berakhir.

“Justeru, saya berharap rakyat bertenang di dalam menghadapi situasi terkini dan sama-sama kita berdoa agar kemelut politik ini berakhir dengan segera,” ujarnya lagi.

Terdahulu, kontroversi tercetus semasa sidang Dewan Rakyat selepas Ketua Pembangkang Datuk Seri Anwar Ibrahim membangkitkan kenyataan Yang di-Pertuan Agong yang dimuat naik dalam laman Facebook Istana Negara.

Susulan kenyataan tersebut, sidang Dewan Rakyat terpaksa ditangguhkan selepas timbul kes jangkitan Covid-19 yang dikesan berlaku dalam Parlimen dan ujian saringan dijalankan kepada semua Ahli Parlimen dan petugas yang berada di kawasan Parlimen.


Sindir pemimpin PAS ‘jahanam’, Ketua Pemuda PAS rasa lucu dengan sindiran

Susulan sindiran perwakilan UMNO Kelantan yang mendakwa tiga pemimpin PAS sebagai ‘jahanam’, Ketua Pemudanya Ahmad Fadhli Shaari menyifatkan kecaman itu sebagai perkara lucu dan tidak masuk akal.

Ahmad Fadhli yang juga Ahli Parlimen Pasir Mas itu membalas kecaman dibuat oleh Datuk Zawawi Othman baru-baru ini semasa Perhimpunan Agung UMNO 2021 (PAU) baru-baru ini dengan menyuruhnya supaya menasihati pemimpin UMNO sendiri yang berdepan masalah integriti.

“Lucu juga, bila pemimpin yg tiada rekod masalah integriti dilabelkan jahanam, atau datuk nak sindir pemimpin sendiri yang lebih jahanam?

“Jangan begitu datuk, nanti tak dapat watikah,” sindir beliau dalam satu hantaran Facebook membalas ucapan Zawawi tersebut.

Untuk rekod, Presiden UMNO Datuk Seri Ahmad Zahid Hamidi bersama bekas Presidennya, Datuk Seri Najib Razak ketika ini masih berdepan puluhan pertuduhan kes salahguna kuasa dan rasuah di mahkamah yang sedang dibicarakan.

Terdahulu, Zawawi yang juga Ketua UMNO Bahagian Pasir Puteh membidas tiga pemimpin PAS sebagai ‘jahanam’, iaitu Presiden Tan Sri Abdul Hadi Awang, Pengarah Pilihan Raya Datuk Seri Muhammad Sanusi Md Nor dan Naib Presiden Datuk Mohd Amar Nik Abdullah.

Zawawi mendakwa tiga pemimpin terbabit digelarkan begitu kerana dianggap “bermulut jahat.”

Mengulas lanjut, Ahmad Fadhli berkata PAS sedia bertempur dengan Zawawi di Kelantan dan mencabarnya untuk memadamkan rekod kekalahan dalam pilihan raya umum yang lalu apabila UMNO tewas semua kerusi yang ditandingi.

“Begini sahajalah Datuk Ketua Bahagian (Zawawi), kita berjumpa sahaja dalam pilihan raya nanti. Kami (PAS) pun suka sangat nak bertempur nanti.

“Datuk boleh cuba lagi untuk padamkan rekod kalah 0-5 (lima PRU) di bahagian Datuk (di Pasir Puteh). Jemput juga bekas calon Parlimen PRU-14 datang sekali lagi, tapi janganlah disabotaj pula. Kasihan, nanti duit banyak yang habis, menang tak juga,” katanya lagi.


PRN Johor: Tiada perebutan kerusi dalam kalangan PN

PAS menafikan khabar angin bahawa parti itu tidak berpuas hati dengan pembahagian kerusi dalam kalangan parti komponen Perikatan Nasional (PN) pada Pilihan Raya Negeri (PRN) Johor, 12 Mac depan.

Pengarah Pilihan Raya PAS Pusat Datuk Seri Muhammad Sanusi Md Nor menjelaskan rundingan pengagihan kerusi masih berjalan dan jumlah sebenar kerusi yang akan ditandingi parti-parti komponen PN ketika ini belum ditentukan, lapor Bernama.

“Tidak wujud isu ketidakpuasan hati, rundingan kerusi tidak selesai lagi… begitu juga calon, dapat kerusi baharu kita sedia calon.

“Parti-parti yang berkolaborasi dalam PN sedang berunding, agihan kerusi berdasarkan kriteria contohnya kekuatan jentera sesuatu parti di tempat itu, penerimaan pengundi pada calon yang akan dikemukakan, benda-benda itu sedang dipertimbangkan,” katanya pada sidang media selepas Majlis Sarapan Silaturahim Jentera Pilihan Raya PN Parlimen Pulai, hari ini.

Beliau berkata demikian ketika diminta mengulas mengenai khabar angin PAS tidak berpuas hati dengan jumlah kerusi yang diberikan pada PRN Johor.

Menteri Besar Kedah itu berkata calon PAS yang akan bertanding pada PRN Johor adalah terdiri daripada golongan profesional dan orang muda manakala jentera PAS seluruh negara bersedia membantu dalam PRN Johor, namun jumlahnya belum dipastikan kerana bergantung kepada prosedur operasi standard (SOP).

Sementara itu, Ahli Dewan Undangan Negeri (ADUN) Jeneri itu berkata PAS mengharapkan agar kerjasama dalam PN akan membawa kejayaan pada PRN Johor dan meminta rakyat Johor untuk bersama PN membuat pilihan baharu bagi membentuk kerajaan lebih stabil.

“Saya rasa dalam PN, kestabilan dan keharmonian dapat dipupuk dengan lebih baik seperti yang berlaku di negeri lain,” katanya.

SPR menetapkan 12 Mac sebagai tarikh pengundian bagi PRN Johor manakala tarikh penamaan calon bagi pilihan raya itu ditetapkan pada 26 Februari dan pengundian awal pada 8 Mac.


Lelaki suka pendam penyakit sulit?

Berbincang mengenai topik sensitif khususnya perihal kesihatan bukan perkara mudah bagi golongan lelaki.

Perasaan malu dan suka berahsia mendorong mereka memendam sendirian meskipun kesakitan yang dialami amat memeritkan.

Menurut Pakar Perunding Urologi Gleneagles Kuala Lumpur, Dr. Warren Lo Hwa Loon,  penyakit yang kerap dihidapi golongan ini ialah  masalah prostat dan erektil atau dikenali sebagai mati pucuk.

“Jika seseorang lelaki pernah menghadapi  masalah susah untuk kencing, ataupun kerap ke tandas untuk kencing, terutamanya pada waktu malam.

“Keadaan lebih teruk apabila  mengambil jangka masa lama untuk melepaskan air kencing atau terasa seolah-olah baki air kencing terkumpul dalam pundi kencing.

“Setiap petanda tersebut adalah gejala atau tanda awal masalah prostat akan melanda. Golongan lelaki dalam lingkungan umur 50-an ke atas lebih cenderung menghidapi masalah prostat.

“Namun demikian bukan setiap lelaki menghadapi masalah prostat akan mengalami gejala kencing seperti di atas. Terdapat juga segolongan yang tidak mengalami tanda-tanda tersebut,” ujar beliau.

Tambah Dr. Warren, masalah prostat berlaku kepada golongan lelaki yang mengalami ketidakseimbangan hormon apabila mereka menjangkau umur 50-an. Apabila prostat tumbesar dengan kadar yang perlahan, ramai pesakit tidak sedar tumbesaran prostat akan turut menyebabkan saluran kencing bakal tersumbat.

“Ada pesakit yang bergegas ke jabatan kecemasan hospital  kerana mereka tidak dapat melepaskan air kencing dengan normal. Sebenarnya pesakit sebegini telah sekian lama mengabaikan tanda-tanda kencing tidak lawas dalam kehidupan harian dan masalah tersebut telah meningkat ke tahap di mana tiub kencing perlu dimasukkan ke dalam saluran pundi kencing untuk melepaskan air kencing.

“Pesakit kerap kali boleh menghadapi masalah jangkitan kuman dalam saluran pundi kencing, pembentukan batu karang dalam saluran pundi kencing dan masalah kerosakan ginjal menjadi bengkak akibat dari takungan air kencing di dalam saluran pundi kencing.

“Yang paling merisaukan adalah risiko kewujudan sel-sel kanser yang mungkin tidak dapat dikesani kerana antara 10 hingga15 peratus daripada pesakit lelaki yang mengalami masalah prostat besar juga berkemungkinan menghidapi kanser prostat,” jelasnya.

Bagi mengenal pasti masalah kanser prostat, beliau memberitahu, ujian darah dikenali ‘Prostate Specific Antigen’ akan dilakukan.

Dr. Warren memberitahu, pesakit perlu menjalani pemeriksaan fizikal untuk menganggar saiz, kepadatan dan kelicinan permukaan prostat.

“Seandainya permukaan prostat bertukar menjadi keras dan ketidakserataan permukaan terbentuk, kemungkinan besar individu tersebut bakal menghidapi risiko kanser prostat adalah lebih tinggi.

“Oleh itu, para pakar kesihatan bertanggungjawab untuk memupuk kesedaran kanser prostat antara golongan lelaki. Melalui kesedaran sebegini, pesakit kanser prostat dapat dirawat pada peringkat awal, dan kes-kes nyata menunjukan ianya boleh sembuh dengan sepenuhnya,” jelasnya.

Selain daripada masalah kelenjar prostat, Dr. Warren berkata, masalah lemah tenaga batin, atau lebih dikenali sebagai “Erectile Dysfunction (ED)” masalah mati pucuk, juga merupakan satu kesulitan yang sering dialami oleh para lelaki moden tidak kira muda atau tua.

“Kebanyakan yang tidak sedar bahawa golongan lelaki muda juga akan menghadapi risiko masalah lemah tenaga batin. Salah satu penyebab utama adalah berpunca daripada masalah mental. Pada kebiasaannya, tekanan mental dari tempat kerja ataupun keluarga adalah faktor utama.

“Punca lain termasuk kerosakan saraf yang berasal dari otak atau saraf tunjang, kesempitan saluran darah, pesakit darah tinggi, kencing manis, masalah kolesterol tinggi dan tabiat merokok. Masalah mati pucuk juga berpunca dari segi penggunaan ubat seperti ubat darah tinggi, ubat sakit mental, ubat sakit jantung atau ubat sawan,” jelasnya.

Selain itu, golongan yang ketagihan pelbagai jenis dadah turut menghadapi masalah yang sama. Terdapat segolongan yang mengalami masalah “andropause” (tahap hormon lelaki yang rendah) juga tidak terlepas daripada masalah mati pucuk.

“Masalah mati pucuk perlu menjalani siasatan teliti, samada dari segi psikologi atau dari segi masalah morbiditi sistemik seseorang pesakit. Selain daripada pemeriksaan fizikal, ujian darah untuk mengenal pasti samada pesakit tersebut menghidapi masalah yang lain seperti kencing manis, kolesterol tinggi ataupun tahap hormon lelaki yang rendah.

“Ramai juga yang menjalani kaunseling terutamanya pesakit yang mengalami tekanan jiwa. Sekiranya masalah masih wujud setelah kaunseling, ubat untuk  menguatkan tenaga batin akan diberikan kepada pesakit tersebut. Preskripsi ubat lazimnya adalah untuk golongan pesakit yang mengalami pelbagai masalah kesihatan tersebut,” ujarnya.

Bagi Dr. Warren, masalah prostat dan mati pucuk merupakan masalah yang lazim dihadapi golongan lelaki. Oleh sebab itu, pesakit dinasihatkan supaya berjumpa doktor pakar untuk mendapatkan rawatan serta nasihat yang sewajarnya.

Beliau menasihatkan agar lelaki jangan ‘sorok’ masalah kesihatan mereka. Selain itu, ramai yang hanya bergantung kepada ubat tradisional yang belum dinilai dari segi risiko dan keberkesanan. Pakar kesihatan harus mengambil langkah untuk memupuk kesedaran mengenai masalah ini di kalangan lelaki supaya mereka boleh mendapatkan nasihat serta rawatan profesional yang sewajarnya.


Perbicaraan kes rasuah Perdana Menteri Israel bermula

Perdana Menteri Israel Benjamin Netanyahu hadir hari ini di Mahkamah Daerah Yerusalem untuk permulaan fasa pembuktian perbicaraan kes rasuahnya selepas setahun empat bulan sejak Peguam Negara Avichai Mandelblit mengumumkan tuduhan rasuah, penipuan dan pecah amanah terhadapnya.

Netanyahu mendakwa pertuduhan tersebut adalah sebahagian usaha untuk menjatuhkannya disambut para penyokong di luar mahkamah.

Luar legar mahkamah juga dikawal ketat dengan polis menutup kawasan itu untuk lalu lintas menjelang ketibaan perdana menteri.

Prosiding hari ini bermula dengan fakta kes dibacakan ketua pasukan pendakwaan Liat Ben-Ari.

Pasukan pendakwaan menuduh Perdana menteri menggunakan kuasanya menerima bantuan untuk mempromosikan urusan peribadinya dan memastikan kelangsungan pemerintahannya.

Beliau berkata dakwaan itu berdasarkan bukti yang kukuh dan tidak langsung termasuk rakaman perbualan dan pesanan teks yang semuanya akan membuktikan wujud tuduhan terhadapnya.

Ben-Ari berkata semua pihak adalah sama rata mengikut undang-undang di negara tersebut.


Rafizi susun ‘angkatan perang’ baharu reformasi dalaman PKR?

Pengundian bagi memilih 20 anggota Majlis Pimpinan Pusat (MPP) untuk melengkapkan barisan pimpinan PKR 2022-2025 akan berlangsung hujung minggu ini.

Seramai 70 ahli, termasuk Ahli Parlimen dan Ahli Dewan Undangan Negeri yang mewakili parti itu, menawarkan diri untuk merebut kerusi MPP.

Ketika Presiden PKR Datuk Seri Anwar Ibrahim berjoging di sekitar kediamannya selain melayan seniwati dan sutradara terkenal dari Indonesia, Christine Hakim, Timbalan Presiden Rafizi Ramli, pula berbeza agenda.

Dalam satu kenyataan di laman Facebook beliau, Rafizi ‘menawarkan’ 25 calon MPP yang menurutnya mampu memainkan peranan penting dan melonjakkan semula PKR yang semakin ditolak oleh pengundi tua dan muda.

Sambil mengambil sikap terbuka dan meraikan semua calon yang bertanding, Rafizi berkata beliau juga menerima mesej daripada ahli PKR di seluruh negara berkaitan barisan pimpinan yang ideal untuk meneruskan gelombang suara akar umbi yang telah dizahirkan bagi pimpinan peringkat atas.

“Sebab itu saya mengambil sedikit masa untuk meneliti kelebihan dan peranan yang boleh dimainkan oleh calon-calon sebelum saya mengumumkan senarai calon yang saya yakin boleh melonjakkan parti selepas ini.

“Oleh itu, saya percaya 25 calon berkenaan boleh memainkan peranan yang penting selari dengan proses membina kekuatan parti selepas ini, terpulang kepada perwakilan untuk memilih 20 calon terbaik dari kalangan mereka:

“Kita akan hormati pilihan akar umbi dan saya ingatkan bahawa saudara-saudari, sebagai perwakilan cabang masing-masing, mewakili kehendak dan hasrat akar umbi yang mahukan parti terus membina kekuatan sendiri agar kita kekal di landasan reformasi,” katanya.

Dua puluh lima calon yang beliau senaraikan ialah:

Bagaimanapun, mengulas lanjut, Rafizi mengingatkan ahli supaya memilih calon-calon yang dengan jelas menolak konsep khemah besar, sebaliknya perlu membina kekuatan sendiri.

“Kita wajar memilih calon-calon yang secara jelas menolak khemah besar. Sebahagian besar anggota Keadilan di seluruh negara pada dasarnya menolak khemah besar dan mahu Keadilan membina kekuatan sendiri. Undilah calon-calon yang konsisten menolak khemah besar.

“Pilih calon-calon yang mempunyai kepakaran masing-masing yang boleh digunakan untuk membina kekuatan parti.

“Kita wajar menjauhi budaya mengangkat pemimpin yang hanya mahu mengisi jawatan tetapi tidak berfungsi atau tidak ada sebarang idea untuk menambahbaik parti,” katanya.

Rafizi juga menggesa ahli memilih calon-calon yang tidak pernah terpalit dengan episod membawa masalah kepada parti.

“Elakkan dari mengundi calon-calon yang pernah bersekongkol dengan individu atau kumpulan yang telah mengkhianati parti, atau kumpulan yang membawa budaya bodek dan samseng yang ditolak anggota parti baru-baru ini,” katanya.

Hasil keputusan undian akan diumumkan pada kongres nasional PKR pada 25 Jun ini.


Kerjasama PKR-UMNO, gabungan pembangkang Sabah bakal berpecah

Langkah Presiden PKR, Datuk Seri Anwar Ibrahim yang berusaha untuk memastikan kerjasama dengan UMNO tercapai akan menjadi punca kepada perpecahan gabungan pembangkang di Sabah yang dilihat tidak selesa dengan rancangan tersebut.

Malah, kongres yang berlangsung baru-baru ini sudah memberi isyarat jelas PKR akan menolak Warisan susulan gesaan pemimpin akar umbi mereka yang mahu menamatkan hubungan kerjasama politik antara kedua-dua politik.

Dalam pada itu, hubungan PKR Sabah dengan Warisan juga sebenarnya sudah retak menanti belah dan usaha Anwar untuk meneruskan rancangan bekerjasama dengan UMNO walaupun tidak dinyatakan secara berterus-terang menambahkan lagi barah persengketaan antara kedua-dua parti.

Sejauh mana penerimaan UMNO Sabah terhadap rancangan kerjasama dengan PKR masih menjadi tanda tanya apabila mereka belum menunjukkan sikap kesediaan untuk mengikut jajaran baharu yang dicanang oleh Presidennya, Datuk Seri Ahmad Zahid Hamidi.

Berbeza dengan senario politik di Semenanjung, UMNO Sabah diberikan autonomi dan kuasa untuk menentukan hala tuju politik mereka tanpa perlu mengikut telunjuk pimpinan pusat.

Bagaimanapun, Ketua Wira Warisan, Datuk Mohd Azis Jamman memberitahu Agenda Daily realitinya Warisan sudah tidak lagi berada dalam Pakatan Harapan (PH) Plus sejak Anwar berusaha untuk menjalinkan kerjasama dengan Kluster Mahkamah UMNO.

“Terpulang kepada akar umbi PKR kerana realitinya juga Warisan sudah tidak berada dalam PH Plus. Kita telah pun menjadi PH Minus sejak Anwar secara terbuka ingin berkerjasama dengan Kluster Mahkamah UMNO,” katanya.

Bagaimanapun, Azis berkata rancangan untuk PKR bekerjasama dengan UMNO itu akan ditolak akar umbi dan akar umbi UMNO juga mustahil akan dapat menerima Anwar sebagai calon Perdana Menteri mereka.

“Jika benar prinsip yang mereka perjuangkan selama ini menjadi pegangan mereka dan bukan retorik semata-mata, maka saya tidak fikir ahli akar umbi PKR setuju dengan langkah Anwar untuk berkerjasama dengan kluster mahkamah sebagaimana ramai akar umbi UMNO juga menolak untuk berkerjasama dengan Anwar,” katanya lagi.

PH Plus di Sabah sebelum ini terbentuk daripada beberapa parti komponen pembangkang di Sabah yang terdiri Warisan, DAP, PKR dan UPKO.

Terdahulu, Kongres Nasional AMK 2020 yang berlangsung hujung minggu baru-baru ini, menjadi medan mengecam bekas Perdana Menteri, Tun Dr Mahathir Mohamad yang disifatkan para perwakilan sebagai dalang utama disebalik kejatuhan pemerintahan PH.

Seorang perwakilan Angkatan Muda Keadilan (AMK) dari Sabah Wendy Agung Baruh juga menggesa supaya PKR tidak mengemis bantuan pihak lain termasuk daripada Dr Mahathir dan Warisan.